GBE BUBU Acholi Afrikaans Albanian Amerika Tokunɔgbe Amharic Arabic Argentina Tokunɔgbe Armenian Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Belize Kriol Bengali Biak Bicol Bislama Boulou Brazil Tokunɔgbe Bulgarian Cambodian Catalan Cebuano Changana (Mozambique) Chichewa Chile Tokunɔgbe Chin (Hakha) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuukese Chuvash Cibemba Cinyanja Colombia Tokunɔgbe Croatian Czech Dangme Danish Digor Douala Drehu Dutch Efik Estonian Eŋlisi Eʋegbe Fijian Finnish Fon Franse Ga Garifuna Georgian German Germany Tokunɔgbe Greek Greenlandic Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (Ɣi) Hungarian Hungary Tokunɔgbe Iban Ibanag Icelandic Igbo Iloko India Tokunɔgbe Indonesian Isoko Italian Italy Tokunɔgbe Japanese Javanese Kabiye Kannada Karen (S'gaw) Kazakh Kekchi Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korea Tokunɔgbe Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Lomwe Low German Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexico Tokunɔgbe Mizo Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndebele Ndebele (Zimbabwe) Ndonga Nepali Nias Niuean Norwegian Nyaneka Nyungwe Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Poland Tokunɔgbe Polish Ponapean Portuguese Portuguese (Portugal) Punjabi Quebec Tokunɔgbe Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Runyankore Russia Tokunɔgbe Russian Rutoro Samoan Sango Saramaccan Sena Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spain Tokunɔgbe Spanish Sranantongo Swahili Swahili (Congo) Swati Swedish Tagalog Tahitian Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Tuvaluan Twi Tzeltal Tzotzil Ukrainian Umbundu Urhobo Uruund Uzbek Venda Venezuela Tokunɔgbe Vietnamese Wallisian Waray-Waray Wayuunaiki Wolaita Xhosa Yapese Yoruba Zande Zapotec (Isthmus) Zapotec (Lachiguiri) Zulu\nNe èdi be yeanya ame aɖe nyuie la, ele be nànya nu siwo wòwɔ kple kuxi siwo dzi wòte ŋu ɖu. Nenema kee ne èdi be yeanya Mawu nyuie la, ele be nànya nu siwo wòwɔ. Ne èwɔ esia la, ale si nu siwo wòwɔ va yi le vi ɖem na mí fifia kple ale si woaɖe vi na mí le etsɔme la awɔ nuku na wò.\nMAWUE WƆ NUWO KATÃ BE WÒAÐE VI NA MÍ\nYehowa Mawue nye Wɔla Gã la, eye “eƒe nɔnɔme makpɔmakpɔawo dzena gaglãa wokpɔna tso xexea wɔwɔ dzi, elabe wodze ƒãa le nu siwo wòwɔ la me.” (Romatɔwo 1:20) “Eyae nye Ame si tsɔ eƒe ŋusẽ wɔ anyigba, Ame si tsɔ eƒe nunya ɖo anyigba wɔnu la gɔme anyi kple Ame si tsɔ eƒe gɔmesese keke dziƒowo me.” (Yeremiya 10:12) Ale si Mawu ƒe nuwɔwɔwo wɔ nukui ɖee fia be etsɔ ɖe le eme na mí.\nBu ale si Mawu wɔ mí etɔxɛe ɖe ‘eƒe nɔnɔme nu’ ŋu kpɔ. (1 Mose 1:27) Esia fia be ena ŋutetea mí be míate ŋu aɖe yeƒe nɔnɔme deŋgɔawo afia le mɔ sue aɖe nu. Ena ŋutetea mí be míate ŋu ase yeƒe susuwo kple sewo kpakple mɔfiamewo gɔme. Ne míedzea agbagba be míanɔ agbe ɖe nu siawo nu la, enana dzi dzɔa mí wu eye agbea vivina mía nu. Gawu la, ena ŋutetea mí be míana mí kple ye dome nanɔ nyuie.\nNu siwo Mawu wɔ ɖe anyigba dzi ɖeɖe nana míekpɔnɛ be elɔ̃ mí. Le apostolo Paulo ƒe nya nu la, Mawu ‘medzudzɔ ɖaseɖiɖi le eɖokui ŋu hafi o, elabena ewɔa nyui na mí, enaa tsidzadza mí tso dziƒo eye wònaa nukuwo wɔna le wo wɔɣi, eye wòtsɔa nuɖuɖu kple dzidzɔ yɔa míaƒe dziwo me fũu.’ (Dɔwɔwɔwo 14:17) Menye nu siwo ana míanɔ agbe koe Mawu nana mí o. Ena nu gbogbo hamehame aɖewo mí ale be agbea navivi mía nu. Esiawo katã nye tame si Mawu ɖo ɖe mía ŋu la ƒe sue aɖe ko.\nYehowa wɔ anyigba be amegbetɔwo nanɔ edzi tegbee. Biblia gblɔ be: “Etsɔ anyigba na amegbetɔviwo,” eye “menye ɖeko wòwɔe dzodzro o, ke boŋ ɖe wòmèe be woanɔ edzi.” (Psalmo 115:16; Yesaya 45:18) Ame kawoe anɔ edzi eye ɣeyiɣi didi kae woanɔ edzi? Biblia gblɔ be: “Ame dzɔdzɔewo anyi anyigba la dome, eye woanɔ edzi tegbee.”—Psalmo 37:29.\nLe susu sia ta la, Yehowa wɔ ŋutsu kple nyɔnu gbãtɔ Adam kple Xawa, eye wòda wo ɖe paradiso me le anyigba dzi ‘be woaŋlɔ eme, eye woakpɔ edzi.’ (1 Mose 2:8, 15) Mawu de dɔ eve siwo ana woakpɔ dzidzɔ la asi na wo be: “Midzi ne miasɔ gbɔ, miayɔ anyigba la dzi, eye miaɖu edzi.” (1 Mose 1:28) Eya ta mɔkpɔkpɔa su Adam kple Xawa si be woanɔ agbe tegbee akpɔ dzidzɔ le anyigba dzi. Nublanuitɔe la, wotiae be yewomaɖo to Mawu o, eye esia wɔe be mɔnukpɔkpɔ si asu wo si be woanɔ ‘ame dzɔdzɔe siwo anyi anyigba dome’ la dome to wo ŋu. Ke hã, abe ale si míava kpɔe ene la, woƒe nuwɔnaa mena tame si Yehowa ɖo ɖe amegbetɔwo kple anyigba ŋu la trɔ o. Gake gbã la, na míade ŋugble le nu bubu aɖe si Mawu wɔ la ŋu.\nMAWU NA EƑE NYA BIBLIA MÍ\nWogayɔa Biblia be Mawu ƒe Nya. Nu ka tae Yehowa tsɔ Biblia na mí? Susu vevitɔe nye be wòana míasrɔ̃ nu tso ye ŋu. (Lododowo 2:1-5) Gake Biblia meɖo nyabiase ɖe sia ɖe si le mía si ku ɖe Mawu ŋu la ŋu na mí o, agbalẽ aɖeke mate ŋu awɔ ema o. (Nyagblɔla 3:11) Ke hã, nu sia nu si le Biblia me la, akpe ɖe mía ŋu míanya Mawu. Ale si wòwɔa nu ɖe amewo ŋu na míekpɔ ame si ƒomevi wònye. Ena míenya ame siwo ƒe nu nyoa eŋu kple ame siwo ƒe nu menyoa eŋu o. (Psalmo 15:1-5) Ena míenya eƒe susu le tadedeagu, agbe nyui nɔnɔ kple nunɔamesiwo ŋu. Eye Biblia kpe ɖe mía ŋu míeva dze si ame si ƒomevi Yehowa nye to Via Yesu Kristo dzi.—Yohanes 14:9.\nSusu bubu si ta Yehowa na eƒe Nya, Biblia mí ɖoe nye be wòakpe ɖe mía ŋu taɖodzinu nanɔ míaƒe agbe ŋu eye wòana míakpɔ dzidzɔ. Yehowa toa Biblia dzi gblɔa nu si wòle be míawɔ be míaƒe ƒomewo nakpɔ dzidzɔ, nu nadze mía ŋu kple ale si míanɔ te ɖe dzimaɖitsitsi nu la mí. Eye abe ale si míava kpɔe le magazine sia me le ŋgɔgbea ene la, Biblia ɖo agbemebiabia vevi aɖewo siwo nye: Nu ka tae fukpekpe bɔ alea gbegbe ɖo? Nu kae ava dzɔ le etsɔme? la ŋu. Egaɖe nu si Mawu wɔ be tame si yeɖo le gɔmedzedzea me la nava eme la me.\nMɔ bubuwo li siwo na míekpɔe be Biblia nye agbalẽ vevi aɖe eye Mawu gbɔ koe wòate ŋu atso. Togbɔ be ame 40 ye zã ƒe siwo wu 1,600 tsɔ ŋlɔe hã la, nya vevi ɖeka koe le eme, elabe Mawue nye Ame si na woŋlɔe. (2 Timoteo 3:16) To vovo na blemagbalẽ bubuwo la, wokpɔ Biblia ta wòle dedie ƒe gbogbo aɖewoe nye esi va yi, abe ale si Biblia-gbalẽ gbogbo siwo wotsɔ asi ŋlɔ la ɖo kpe edzii ene. Nu si gawu emae nye be, Biblia gakpɔtɔ li togbɔ be amewo dze agbagba be yewoatɔ te egɔmeɖeɖe, emama kple exexlẽ hã. Egbea, eyae nye agbalẽ si gɔme woɖe hema wu. Esi Biblia gakpɔtɔ li la, eɖo kpe edzi be, “Mawu ƒe nya ya nɔa anyi tegbee.”—Yesaya 40:8.\nMAWU ÐO KPE EƑE TAMEÐOÐO DZI\nNu bubu si Mawu wɔe nye ɖoɖo si wòwɔ be yeana yeƒe tameɖoɖowo nava eme. Abe ale si míegblɔe va yi ene la, Mawu ɖoe be amegbetɔwo nanɔ anyigba dzi tegbee. Ke hã, esi Adam tiae be yemaɖo to Mawu o la, eto ema dzi wɔ nu vɔ̃, eye mɔnukpɔkpɔ si su esi be wòanɔ agbe tegbee la to eya kple vi siwo wòava dzi la siaa ŋu. “To ame ɖeka dzi nu vɔ̃ va xexea me, eye to nu vɔ̃ me ku la va, ale ku la kaka ɖe amewo katã dome, esi wo katã wɔ nu vɔ̃ ŋuti.” (Romatɔwo 5:12) Esi Adam wɔ nu vɔ̃ la, edze abe esia mana Mawu ƒe tameɖoɖoa nava eme o ene. Aleke Yehowa wɔ nui?\nAfɔ si Yehowa ɖe la, sɔ kple nɔnɔme siwo le esi. Ehe to na Adam kple Xawa ɖe woƒe nuwɔnaa ta wòsɔ, gake ewɔ ɖoɖo si me lɔlɔ̃ le la na woƒe dzidzimeviwo le etsɔme. Yehowa ƒe nunya kpe ɖe eŋu wòkpɔ ale si wòakpɔ kuxia gbɔ, eye wògblɔ egbɔkpɔnua enumake. (1 Mose 3:15) Yesu Kristo si nye Mawu ƒe Vi la dzie woato aɖe nu vɔ̃ kple ku ɖa. Nu kae esia bia?\nBe woaɖe amegbetɔwo tso Adam ƒe aglãdzedzea me tsonuwo me la, Yehowa dɔ Yesu ɖo ɖe anyigba dzi be wòafia nu amewo tso nu si ana woakpɔ agbe la ŋu, eye wòatsɔ ‘eƒe agbe ana wòanye tafe na ame geɖewo.’ * (Mateo 20:28; Yohanes 14:6) Yesu ate ŋu axe tafea elabe ame debliboe wònye abe Adam ene. Gake to vovo na Adam la, Yesu ya ɖo to bliboe va se ɖe ku me gɔ̃ hã. Esi Yesu mewɔ naneke si dze ku o ta la, Yehowa fɔe ɖe tsitre wòyi dziƒo. Fifia Yesu ate ŋu awɔ nu si Adam mete ŋu wɔ o, ena mɔnukpɔkpɔa gasu ame siwo nye toɖolawo si be woava nɔ agbe tegbee. “Ale si vodada ɖeka na wobu fɔ amewo katã la, nenema kee nu dzɔdzɔe wɔwɔ ɖeka na wobu amewo katã be wole dzɔdzɔe hena agbe.” (Romatɔwo 5:18) Mawu ato Yesu ƒe tafea dzi awɔ ɖe ŋugbe si wòdo na amegbetɔwo be woanɔ agbe tegbee le anyigba dzi la dzi.\nMíesrɔ̃a nu geɖe tso Mawu ŋu ne míebu ale si wòkpɔ kuxi siwo Adam ƒe tomaɖomaɖoa he vɛ gbɔ la ŋu. Míekpɔe be naneke mate ŋu axe mɔ na Yehowa be wòagawu nu si gɔme wòdze la nu o; awɔ nya si wògblɔ la dzi “ade goe.” (Yesaya 55:11) Ale si gbegbe Yehowa lɔ̃ mí la hã dzɔa dzi na mí ŋutɔ. “Esia me woɖe Mawu ƒe lɔlɔ̃ ɖe go fia le le mía me, be Mawu dɔ eƒe Tenuvi la ɖo ɖe xexea me, be míakpɔ agbe to eya amea dzi. Esia me lɔlɔ̃ la le, menye be míawo míelɔ̃ Mawu o, ke boŋ be eya lɔ̃ mí, eye wòdɔ Via be wòanye avulévɔsa ɖe míaƒe nu vɔ̃wo ta.”—1 Yohanes 4:9, 10.\nEsi Mawu “meve nu le eya ŋutɔ Via gɔ̃ hã ŋu o, ke boŋ wòtsɔe na ɖe mí katã ta” ta la, ena míeka ɖe edzi be “atsɔ nu bubuawo katã,” siwo ƒe ŋugbe wòdo la akpe ɖe eŋuti na mí. (Romatɔwo 8:32) Nu kae Mawu do ŋugbe be yeawɔ na mí. Xlẽ nyati si kplɔe ɖo.\nNU KAWOE MAWU WƆ? Yehowa wɔ amegbetɔwo be woanɔ agbe tegbee le anyigba dzi. Etsɔ Biblia na mí be míasrɔ̃ nu tso ye ŋu. Yehowa to Yesu Kristo dzi xe tafea, eye esia na míeka ɖe edzi be awɔ tame si wòɖo la dzi\n^ mm. 16 Àte ŋu axlẽ nu geɖe tso tafea ŋu le agbalẽ si nye Nu Kae Biblia Fia Mí? ƒe ta 5 lia me. Yehowa Ðasefowoe tae. Àkpɔe le Internet hã dzi le www.jw.org/ee.\nBiblia Ƒe Ŋutinya Ŋutinya Kple Biblia Mawu Biblia Me Biabiawo Ƒe Ŋuɖoɖowo\nSrɔ̃ nu tso ale si nuwo anɔ le Mawu ƒe dziɖuɖu dzɔdzɔea te la ŋu.\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ No. 1 2019 | Ame Kae Nye Mawu?\nAudio Nu siwo woate ŋu aƒo ase ƒe kɔpiwɔwɔ ƒe tiatiawo GBETAKPƆXƆ No. 1 2019 | Ame Kae Nye Mawu?\nNo. 1 2019 | Ame Kae Nye Mawu?\nGBETAKPƆXƆ No. 1 2019 | Ame Kae Nye Mawu?


4 Mose 10 | Biblia Le Internet Dzi | Xexe Yeye Gɔmeɖeɖe\nIsrael-viwo ho tso Sinai (11-13)\nÐoɖo si nu woaho ɖo (14-28)\nWobia tso Hobab si be wòafia mɔ Israel-viwo (29-34)\nNya si Mose gblɔna ne dukɔ la aho (35, 36)\n10 Yehowa gblɔ na Mose be: 2 “Tsɔ klosalo tu kpẽ+ eve na ɖokuiwò. Woawoe nàku atsɔ aƒo ha la nu ƒu, eye woawoe nàku atsɔ ana asaɖaawo naho. 3 Ne woku evea siaa la, ekema ha blibo la katã nava ƒo ƒu ɖe gbɔwò le takpegbadɔa nu.+ 4 Ne ɖeka ko woku la, ekema Israel ƒe ame akpeawo ƒe tatɔwo nava ƒo ƒu ɖe gbɔwò.+ 5 “Ne mieku kpẽa eƒe ɖiɖime le tatata la, ekema ame siwo ƒu asaɖa anyi ɖe ɣedzeƒe+ gome la naho. 6 Eye ne miegaku kpẽa eƒe ɖiɖime le tatata zi evelia la, ekema ame siwo ƒu asaɖa anyi ɖe anyiehe+ gome la naho. Ɣesiaɣi si wo dometɔ aɖe aho la, woaku kpẽa alea. 7 “Ke ne miele ha la yɔm be woava kpe ta la, miaku kpẽa,+ ke migana eƒe ɖiɖime nanɔ tatata o. 8 Aron viŋutsu siwo nye nunɔlawo naku kpẽawo,+ eye wo kuku alea nanye ɖoɖo na mi le miaƒe dzidzimewo katã me. 9 “Ne mieho aʋa le miaƒe anyigba dzi ɖe futɔ aɖe si le fu wɔm mi ŋu la, ekema miaku kpẽawo atsɔ ayɔ amewo na aʋa,+ eye Yehowa mia Mawu la atrɔ susu ɖe mia ŋu, eye wòaɖe mi tso miaƒe futɔwo si me. 10 “Miku kpẽawo le miaƒe aseyetsoɣiwo+—miaƒe azãɖuɣiwo+ le dzinu yeyewo dzi—ne miele miaƒe numevɔwo+ kple ŋutifafavɔwo+ sam; eye esia anye ŋkuɖodzi na mi le mia Mawu ŋkume. Nyee nye Yehowa mia Mawu.”+ 11 Le ƒe evelia me, le ɣleti evelia ƒe ŋkeke blaevelia+ dzi la, alilikpo la ho le agbadɔ si me Ðaseɖiɖiɖakaa+ le la tame. 12 Eye Israel-viwo ho le Sinai gbedzi le ɖoɖo si wofia wo la nu,+ eye alilikpoa va tɔ ɖe Paran gbedzi.+ 13 Esiae nye zi gbãtɔ si woho ɖe ɖoɖo si Yehowa fia wo to Mose dzi la nu.+ 14 Ale Yuda ƒe asaɖa la ƒe to etɔ̃ ƒokpli la ƒe hatsotsowo* ho gbã, eye Nahason,+ Aminadab vi le ameha siawo nu. 15 Netanel,+ Zuar vi le Isakar-to la ƒe ameha la nu. 16 Eye Eliab,+ Helon vi le Zebulon-to la ƒe ameha la nu. 17 Esi wokaka avɔgbadɔa+ la, Gerson viwo+ kple Merari viwo,+ ame siwo nye avɔgbadɔa tsɔlawo la ho. 18 Eyome Ruben ƒe asaɖa la ƒe to etɔ̃ ƒokpli la ƒe hatsotsowo* ho, eye Elizur,+ Sedeur vi le ameha siawo nu. 19 Selumiel,+ Zurisadai vi le Simeon-to la ƒe ameha la nu. 20 Eye Eliyasaf,+ Deuel vi le Gad-to la ƒe ameha la nu. 21 Emegbe Kohat viwo, ame siwo nye nu kɔkɔeawo tsɔlawo la ho.+ Ele be woatu avɔgbadɔ la vɔ hafi woawo nava ɖo. 22 Eye Efrayim ƒe asaɖa la ƒe to etɔ̃ ƒokpli la ƒe hatsotsowo* ho, eye Elisama,+ Amihud vi le ameha siawo nu. 23 Gamaliel,+ Pedahzur vi le Manase-to la ƒe ameha la nu. 24 Eye Abidan,+ Gideoni vi le Benyamin-to la ƒe ameha la nu. 25 Eyome Dan ƒe asaɖa la ƒe to etɔ̃ ƒokpli la ƒe hatsotsowo* ho be woanye megbexeawo na asaɖawo katã, eye Ahiezer,+ Amisadai vi le Dan viwo ƒe ameha la nu. 26 Pagiel,+ Okran vi le Aser-to la ƒe ameha la nu. 27 Eye Ahira,+ Enan vi le Naftali-to la ƒe ameha la nu. 28 Ðoɖo sia nue Israel-viwo ƒe hatsotsowo* hona ɖo le woƒe mɔzɔzɔwo me.+ 29 Azɔ Mose gblɔ na toa Midiantɔ Reuel*+ ƒe vi Hobab be: “Míeho yina teƒe si ŋu Yehowa gblɔ le be, ‘Matsɔe ana mi’+ la. Yi kpli mí,+ eye miawɔ nyui na wò, elabena Yehowa do ŋugbe be yeawɔ nyui na Israel.”+ 30 Ke eɖo eŋu nɛ be: “Nyemayi kpli mi o, ke boŋ mayi nye dukɔ kple ƒonyemeawo gbɔ.” 31 Eye wògblɔ nɛ be: “Míeɖe kuku, mègagblẽ mí ɖi o, elabena ènya afi si míate ŋu aƒu asaɖa anyi ɖo le gbea dzi, eye àte ŋu afia mɔ mí.* 32 Ne èyi kpli mí la,+ ekema míawo hã míawɔ nyui na wò abe ale si Yehowa awɔ nyui na míi la ene.” 33 Ale woho tso Yehowa ƒe to+ la gbɔ hezɔ mɔ ŋkeke etɔ̃, eye wotsɔ Yehowa ƒe nubablaɖaka+ la dze wo ŋgɔ hezɔ ŋkeke etɔ̃ ƒe mɔ, be wòadi gbɔɖemeƒe na wo.+ 34 Ne woho la, Yehowa ƒe alilikpo+ la nɔa wo tame le ŋkeke me. 35 Ne Aɖaka la ho la, Mose gblɔna be: “Oo Yehowa, tso,+ ne wò futɔwo naka hlẽ, eye ame siwo lé fu wò la nasi le ŋgɔwò.” 36 Eye ne wodroe ɖi la, egblɔna be: “Oo Yehowa, trɔ gbɔ va Israel ƒe ame akpeakpeawo dome.”+\n^ Alo, “àte ŋu anye ŋku na mí.”


Wɔ Tiatia Nyuiwo Le Wò Sɔhɛme | Nusɔsrɔ̃\nYehowa Ðasefowo Ƒe Nuteƒekpɔkpɔwo\nGbetakpɔxɔ—Tata Si Míesrɔ̃na | January 2014\nGBE BUBU Afrikaans Albanian Amerika Tokunɔgbe Amharic Arabic Argentina Tokunɔgbe Armenian Aymara Azerbaijani Azerbaijani (Cyrillic) Bengali Bicol Bislama Brazil Tokunɔgbe Bulgarian Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Colombia Tokunɔgbe Croatian Czech Dangme Danish Drehu Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italy Tokunɔgbe Japan Tokunɔgbe Japanese Kannada Kazakh Kikaonde Kikuyu Kimbundu Kinyarwanda Kirghiz Kirundi Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mexico Tokunɔgbe Mizo Moore Myanmar Ndebele Ndonga Nepali Ngabere Norwegian Nyaneka Nzema Oromo Otetela Pangasinan Papiamento (Aruba) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Turkish Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\nWɔ Tiatia Nyuiwo Le Wò Sɔhɛme\n‘Ðekakpuiwo kple ɖetugbuiwo siaa, . . . mikafu Yehowa ƒe ŋkɔ.’—PS. 148:12, 13.\nÀTE ŊU AÐE WO MEA?\nNu kawoe mi sɔhɛwo miate ŋu awɔ fifia be wòaʋu mɔnukpɔkpɔ geɖe ɖi na mi le Yehowa subɔsubɔ me?\nAleke nɔvi aɖewo le dzidzɔ kpɔm le Yehowa subɔsubɔ me le woƒe sɔhɛmenɔɣi?\nBiblia me gɔmeɖose kawoe ate ŋu akpe ɖe ŋuwò nàwɔ tiatia nyuiwo le agbe me?\n1. Mɔnukpɔkpɔ nyui kawoe su sɔhɛ Kristotɔ geɖe si?\nMÍELE agbe le ɣeyiɣi ɖedzesi aɖe me. Ame miliɔn geɖe siwo tso dukɔ sia dukɔ me la va le Mawu vavã la subɔm fifia wu ɣeyiɣi bubu ɖe sia ɖe. (Nyaɖ. 7:9, 10) Sɔhɛ geɖewo le dzidzɔ kpɔm esi wole kpekpem ɖe amewo ŋu be woase Biblia me nyateƒe si naa agbe la gɔme. (Nyaɖ. 22:17) Sɔhɛ geɖe le Biblia srɔ̃m kple amewo hele kpekpem ɖe wo ŋu be woƒe agbenɔnɔ nanyo ɖe edzi. Bubuwo le nya nyuia kakam le dutanyigbawo dzi dzonɔamemetɔe. (Ps. 110:3; Yes. 52:7) Nu kae nàwɔ be nàkpɔ gome le dɔ dodzidzɔname sia si wɔm Yehowa ƒe amewo le la me geɖe wu?\n2. Aleke Timoteo ƒe kpɔɖeŋua ɖee fia be Yehowa lɔ̃na faa dea dɔwo asi na sɔhɛwo? (Kpɔ nɔnɔmetata si le nyati sia tame.)\n2 Sɔhɛwo, miate ŋu awɔ nyametsotso nyuiwo fifia siwo aʋu mɔnukpɔkpɔ ɖi na mi be miakpɔ dzidzɔ geɖe wu le Mawu subɔsubɔ me. Le kpɔɖeŋu me, Timoteo si tso Listra la wɔ nyametsotso nyui siwo me nunya le si wɔe be wòva zu dutanyanyuigblɔla esime wòxɔ abe ƒe 20 ene. (Dɔw. 16:1-3) Edze abe le ɣleti ʋɛ aɖewo megbe esi tsitretsiɖeŋu sesẽ aɖe na wòva hiã be apostolo Paulo nagblẽ Tesalonika hame yeyea ɖi adzo la, edɔ Timoteo be wòayi Tesalonika aɖado ŋusẽ nɔviawo. (Dɔw. 17:5-15; 1 Tes. 3:1, 2, 6) Àte ŋu akpɔ ale si dɔdeasi ma na Timoteo se le eɖokui me la le susu mea?\nTIATIA VEVITƆ SI NÀWƆ LE AGBE ME\n3. Tiatia kae nye vevitɔ kekeake si nàwɔ le agbe me? Eye ɣekaɣie wòle be nàwɔ tiatia sia?\n3 Sɔhɛmenɔɣi nye nyametsotso veviwo wɔɣi. Gake tiatia aɖe le vevie wu bubu ɖe sia ɖe—eyae nye nyametsotso si nàwɔ be yeasubɔ Yehowa. Ɣeyiɣi kae nye nyuitɔ si me nàwɔ esia? Yehowa gblɔ be: “Ðo ŋku wɔwòla dzi le wò ɖekakpuiŋkekewo me.” (Nyagb. 12:1) Mɔ si ko dzi nàto ‘aɖo ŋku’ Yehowa dzie nye be nàsubɔe tso dzi blibo me. (5 Mose 10:12) Esiae nye tiatia vevitɔ kekeake si nàwɔ le agbe me. Nyametsotso si nàwɔ be nàsubɔ Mawu akpɔ ŋusẽ ɖe dziwò le wò agbe me katã.—Ps. 71:5.\n4. Nyametsotso vevi bubu kawo hãe akpɔ ŋusẽ ɖe ale si nàsubɔ Mawui dzi?\n4 Gake menye nyametsotso si nàwɔ be yeasubɔ Yehowa la ɖeɖe koe akpɔ ŋusẽ ɖe dziwò le etsɔme o. Le kpɔɖeŋu me, ɖewohĩ ele be nàtso nya me nenye be àɖe srɔ̃ loo alo màɖe srɔ̃ o, ame si nàɖe, kple dɔ si nàwɔ. Nyametsotso veviwoe esiawo nye, gake ahiã be nàtso nya me le Yehowa subɔsubɔ tso dzi blibo me ŋu gbã. (5 Mose 30:19, 20) Nu ka tae? Elabena nyametsotso siawo do ƒome kple wo nɔewo. Tiatia si nàwɔ le srɔ̃ɖeɖe kple dɔwɔɖui ŋu akpɔ ŋusẽ ɖe ale si nàsubɔ Mawui dzi. (Tsɔe sɔ kple Luka 14:16-20.) Nenema ke wò didi be nàsubɔ Mawu akpɔ ŋusẽ ɖe tiatia si nàwɔ le srɔ̃ɖeɖe kple dɔwɔɖui gome dzi. Eya ta tso nya me le nu siwo le vevie wu ŋu gbã.—Flp. 1:10.\nNU KAE NÀWƆ LE WÒ SƆHƐME?\n5, 6. Gblɔ ale si nyametsotso nyuiwo wɔwɔ nana be mɔnukpɔkpɔ geɖewo sua ame si la ƒe kpɔɖeŋu. (Kpɔ nyati si nye “Tiatia Si Mewɔ Le Nye Ðevime” si dze le tata sia me hã.)\n5 Ne ètso nya me be yeasubɔ Mawu ko la, ele be nàde ŋugble le nu si wòdi be nàwɔ ŋu, eye nàtia ale si nàdi be yeasubɔe. Nɔviŋutsu Japantɔ aɖe gblɔ be: “Esi mexɔ ƒe 14 la, mezɔ kple hamemetsitsi aɖe le gbeadzi. Ede dzesii be gbeƒãɖeɖedɔa menɔ nunye vivim o. Egblɔ nam tufafatɔe be: ‘Yuichiro, heyi aƒe me; nànɔ anyi ɖe wò kplɔ̃ ŋu eye nàbu tame nyuie le nu siwo Yehowa wɔ na wò la ŋu.’ Mewɔ abe ale si wògblɔ ene. Le nyateƒe me la, meyi edzi bu tame hedo gbe ɖa ŋkeke geɖe. Vivivi la, metrɔ nye nɔnɔme. Eteƒe medidi o, Yehowa subɔsubɔ va nɔ nunye vivim. Nuxexlẽ tso dutanyanyuigblɔlawo ŋu doa dzidzɔ nam, eye mete tamebubu le nu si mawɔ asubɔ Mawu tso dzi blibo me geɖe wu la ŋu.”\n6 Yuichiro yi edzi be: “Mewɔ tiatia siwo ana mate ŋu asubɔ Yehowa le duta gbe ɖeka. Le kpɔɖeŋu me, medze Eŋlisigbe sɔsrɔ̃ gɔme le suku. Esi medo le suku la, metiae be mafia Eŋlisigbe gaƒoƒo aɖewo ko ale be mate ŋu awɔ mɔɖeɖedɔa. Esi mexɔ ƒe 20 la, medze Mongoliagbe sɔsrɔ̃ gɔme, eye mɔnukpɔkpɔ su asinye meyi ɖasrã gbeƒãɖelawo ƒe ƒuƒoƒo aɖe si doa Mongoliagbe kpɔ. Ƒe eve megbe, le ƒe 2007 me la, meɖi tsa yi Mongolia. Esi nye kple mɔɖela aɖewo míeyi gbeadzi la, mekpɔe be nyateƒea ƒe tsikɔ le afi ma tɔ geɖewo wum, eya ta meɖoe be maʋu ayi aɖakpe ɖe wo ŋu. Metrɔ yi Japan hewɔ ɖoɖo ɖe eŋu. Mele mɔɖeɖedɔa wɔm le Mongolia tso April 2008 me. Agbea mele bɔbɔe le afi sia o. Gake amewo le nya nyuia xɔm ŋutɔ, eye mele kpekpem ɖe wo ŋu wole tetem ɖe Yehowa ŋu. Mekpɔe be tiatia si mewɔ lae nye nyuitɔ kekeake.”\n7. Nu kawo ŋue wòle be mi sɔhɛwo miatso nya me le? Kpɔɖeŋu kae Mose ɖo ɖi na mi?\n7 Ele be ame sia ame natso nya me le ale si wòazã eƒe agbee le Yehowa subɔsubɔ me ŋu. (Yos. 24:15) Wò ŋutɔe atiae nenye be àɖe srɔ̃ loo alo màɖe srɔ̃ o, wò ŋutɔe atia ame si tututu nàɖe alo agbemedɔ si nàwɔ. Ðe nàtia dɔ aɖe si nàsrɔ̃ ɣeyiɣi kpui aɖe koa? Sɔhɛwo, mia dometɔ aɖewo le kɔƒe siwo me ganyawo mede ame dzi le o me; bubuwo le dugã siwo me kesinɔnuwo bɔ ɖo me. Miaƒe nɔnɔme, ŋutete, nuteƒekpɔkpɔ, nu siwo dzɔa dzi na mi kple xɔse ƒe sesẽme le vovovo. Ðeko wòle abe ale si nɔnɔme si me Hebrivi siwo nɔ blema Egipte le la to vovo tso ɖekakpui Mose tɔ gbɔ ene. Mose nɔ fiasã me ta, evɔ Hebrivi bubuawo ya nye kluviwo. (2 Mose 1:13, 14; Dɔw. 7:21, 22) Wonɔ agbe le ɣeyiɣi ɖedzesiwo me abe miawo ke ene. (2 Mose 19:4-6) Ele be wo dometɔ ɖe sia ɖe natia nu si wòawɔ le agbe me. Mose wɔ tiatia nyuitɔ.—Mixlẽ Hebritɔwo 11:24-27.\n8. Sɔhɛwo, afi kae miakpɔ kpekpeɖeŋu le be miawɔ nyametsotso nyuiwo?\n8 Yehowa ɖoa aɖaŋu siwo akpe ɖe mia ŋu miawɔ tiatia nyuiwo le miaƒe sɔhɛmenɔɣi la na mi. Efiaa gɔmeɖose siwo ŋu dɔ miate ŋu awɔ le nɔnɔme vovovo siwo me miele me. (Ps. 32:8) Tsɔ kpe ɖe eŋu la, mia dzila Kristotɔwo kple hamemetsitsiwo ate ŋu akpe ɖe mia ŋu miakpɔ ale si miawɔ gɔmeɖose siawo ŋu dɔe. (Lod. 1:8, 9) Mina míadzro Biblia me gɔmeɖose vevi etɔ̃ siwo akpe ɖe mia ŋu miawɔ nyametsotso nyuiwo fifia be wòaɖe vi na mi le etsɔme la me.\nBIBLIA ME GƆMEÐOSE ETƆ̃ SIWO AKPE ÐE ŊUWÒ\n9. (a) Nu ka tae míate ŋu agblɔ be Yehowa de bubu mía ŋu esi wòna tiatiawɔblɔɖe mí? (b) Mɔnukpɔkpɔ kawoe aʋu ɖi na mi sɔhɛwo ne ‘miedi Fiaɖuƒea gbã’?\n9 Di Fiaɖuƒe la kple Mawu ƒe dzɔdzɔenyenye gbã. (Xlẽ Mateo 6:19-21, 24-26, 31-34.) Yehowa de bubu mía ŋu esi wòna tiatiawɔblɔɖe mí. Meɖo ɣeyiɣi agbɔsɔsɔ si nàtsɔ awɔ Fiaɖuƒegbeƒãɖeɖedɔa na wò o. Gake Yesu ɖo aɖaŋu na mí be míadi Fiaɖuƒea gbã. Ale si nàwɔ gɔmeɖose ma dzi aʋu mɔnukpɔkpɔ ɖi na wò be nàɖe lɔlɔ̃ si le asiwò na Mawu, ale si nètsɔ ɖe le eme na hawòviwo kple ale si nèkpɔ ŋudzedze ɖe agbe mavɔ ƒe mɔkpɔkpɔa ŋu la afia. Ne èle srɔ̃ɖeɖe kple dɔ si nàwɔ ŋu bum la, kpɔe ɖa be tiatia si nèɖo be yeawɔ la ana be nàva nɔ dzimaɖi tsim ɖe ŋutilãmenuwo ŋu loo alo ana nàdi Fiaɖuƒea kple Mawu ƒe dzɔdzɔenyenye gbãgbiagbã mahã.\n10. Nu kae na Yesu kpɔ dzidzɔ, eye nyametsotso kawoe ana wò hã nàkpɔ dzidzɔ?\n10 Kpɔ dzidzɔ le amewo subɔsubɔ me. (Xlẽ Dɔwɔwɔwo 20:20, 21, 24, 35.) Yesue fia gɔmeɖose vevi sia mí dɔmenyotɔe. Ekpɔ dzidzɔ geɖe le esi wòwɔ Fofoa ƒe lɔlɔ̃nu ke menye eya ŋutɔ tɔ o ta. Yesu kpɔ dzidzɔ esi ɖokuibɔbɔlawo xɔ nya nyuia kple dzi faa. (Luka 10:21; Yoh. 4:34) Ðewohĩ wò hã èkpɔ dzidzɔ ma tɔgbi esi nèkpe ɖe ame bubuwo ŋu. Na gɔmeɖose siwo Yesu fia mí la nafia mɔ wò le nyametsotso veviwo wɔwɔ me le agbe me. Esia wɔwɔ nàkpɔ dzidzɔ geɖe eye àdo dzidzɔ na Yehowa hã.—Lod. 27:11.\n11. Nu kae na Barux megava nɔ dzidzɔ kpɔm o, eye aɖaŋu kae Yehowa ɖo nɛ?\n11 Yehowa subɔsubɔe hea dzidzɔ gãtɔ vanɛ na mí. (Lod. 16:20) Edze abe Yeremiya ƒe agbalẽŋlɔla Barux ŋlɔ nya sia be ene. Ɣeaɖeɣi la, Yehowa subɔsubɔ meganɔ enu vivim tututu o. Yehowa gblɔ nɛ be: ‘Wò ya èle nu gãwo dim na ɖokuiwò. Mègadi wo o; elabena . . . mahe dzɔgbevɔ̃e ava ŋutilãwo katã dzi; ke mana wò agbe nazu aboyonu na wò le teƒe siwo katã nàyi.’ (Yer. 45:3, 5) Nu kae nèsusu be eyae ana Barux nakpɔ dzidzɔ hafi? Nu gãwo didi ye loo alo ale si wòasubɔ Mawu nuteƒewɔwɔtɔe ahatsi agbe le Yerusalem ƒe tsɔtsrɔ̃ me yea?—Yak. 1:12.\n12. Tiatia kae Ramiro wɔ si na wòle dzidzɔ geɖe kpɔm?\n12 Nɔviŋutsu Ramiro nye ame siwo kpɔ dzidzɔ le amewo subɔsubɔ me dometɔ ɖeka. Egblɔ be: “Ƒome dahe si le kɔƒe aɖe me le Andes Towo dzi la mee metso. Eya ta mɔnukpɔkpɔ gã aɖee wònye esi fonye gblɔ be yeaxe sukufe nam ne made yunivɛsiti. Gake ɣemaɣi mexɔ nyɔnyrɔ zu Yehowa Ðasefo eteƒe medidi o, eye mɔɖela aɖe kpem be mado evelia na ye míayi aɖaɖe gbeƒã le du sue aɖe me. Metiae be mayi afi ma boŋ, mesrɔ̃ ɖakpakpa, eye meʋu ɖakpaƒe nɔa ɖa kpam na amewo tsɔ nɔ ɖokuinye dzi kpɔm. Ame geɖe lɔ̃ be míafia Ŋɔŋlɔawo yewo. Emegbe meʋu yi hame yeye aɖe si me wodoa nutoa me tɔwo degbe le la me. Mele ɣeyiɣiawo katã ƒe subɔsubɔdɔa wɔm ƒe ewoe nye esia. Dɔ bubu aɖeke meli si ana makpɔ dzidzɔ si gbegbe kpɔm mele fifia esi mele gbeƒã ɖem nya nyuia na amewo le wo degbe me o.”\nRamiro le dzidzɔ kpɔm le Yehowa subɔsubɔ me tso eƒe sɔhɛme ke (Kpɔ memama 12)\n13. Nu ka tae sɔhɛmenɔɣie nye ɣeyiɣi nyuitɔ si me nàsubɔ Yehowa kple dzi blibo le?\n13 Subɔ Yehowa bliboe le wò sɔhɛme. (Xlẽ Nyagblɔla 12:1.) Mègasusui be ele be nàkpɔ dɔ nyui aɖe gbã hafi awɔ mɔɖeɖedɔa o. Sɔhɛmenɔɣie nye ɣeyiɣi nyuitɔ si me nàsubɔ Yehowa kple dzi blibo le. Ƒomegbanɔamedzi boo mele mi sɔhɛ geɖewo dzi o, miele lãmesẽ me eye ŋusẽ hã le mia ŋu miate ŋu awɔ dɔ sesẽwo. Dɔ kae nàdi be yeawɔ na Yehowa le wò sɔhɛme? Àte ŋu aɖoe be yeawɔ mɔɖeɖedɔa, alo ayi aɖasubɔ le dutagbe hame aɖe me. Alo ɖewohĩ àdi mɔ siwo dzi nàto akeke wò subɔsubɔdɔa ɖe enu le hame si me nèle fifia me. Nu ka kee nèɖo be yeawɔ le Mawu subɔsubɔ me o, ahiã be nàwɔ dɔ akpɔ ɖokuiwò dzi. Bia ɖokuiwò be: ‘Dɔ kae mawɔ, eye ɣeyiɣi didi kae matsɔ asrɔ̃e?’\nNA BIBLIA ME GƆMEÐOSEWO NAKPE ÐE ŊUWÒ NÀWƆ NYAMETSOTSO NYUIWO\n14. Nu ka ŋue wòle be nàkpɔ nyuie le ne èle nya me tsom le dɔ si nàwɔ ŋu?\n14 Biblia me gɔmeɖose etɔ̃ siwo me míedzro ate ŋu afia mɔ wò ne èle nya me tsom le dɔ vovovo siwo nàte ŋu awɔ ŋu. Ðikeke mele eme o be sukuɖaŋuɖolawo nya dɔ siwo nàte ŋu akpɔ awɔ le miaƒe nutoa me. Alo dziɖuɖudɔwɔƒewo ate ŋu agblɔ dɔ siwo me wohiã amewo le le miaƒe nutoa me alo le afi si nèdi be yeaɖasubɔ le la na wò. Ame mawo ƒe nyatakakawo ate ŋu aɖe vi ya, gake ele be nàkpɔ nyuie. Ame siwo melɔ̃ Yehowa o la adze agbagba be yewoaƒã xexea lɔlɔ̃ ɖe wò dzi me. (1 Yoh. 2:15-17) Ne mènya ŋkuléle ɖe xexea me nuwo ŋu o la, woate ŋu able wò dzi bɔbɔe.—Mixlẽ Lododowo 14:15; Yer. 17:9.\n15, 16. Ame kawoe ate ŋu aɖo aɖaŋu nyuiwo na wò ku ɖe dɔ si nàwɔ ŋu?\n15 Ne ènya dɔ vovovo siwo nàte ŋu akpɔ awɔ ko la, ele be nàxɔ aɖaŋuɖoɖo nyuiwo. (Lod. 1:5) Ame kawoe ate ŋu akpe ɖe ŋuwò be nàtsɔ Biblia me gɔmeɖosewo ada dɔwɔɖui vovovoawo akpɔ? Woawoe nye ame siwo lɔ̃a Yehowa, ame siwo lɔ̃ wò, eye wonya wò nyuie henya nɔnɔme si me nèle. Ðo to wo, elabena woakpe ɖe ŋuwò nàkpɔ dɔ siwo nàte ŋu awɔ le wò ŋutete nu be nàɖo wò taɖodzinuwo gbɔ. Ðewohĩ nya siwo woagblɔ akpe ɖe ŋuwò nàgbugbɔ ŋku alé ɖe wò taɖodzinuwo ŋu. Ne dziwòlawo lɔ̃ Yehowa la, ke enyo ŋutɔ, elabena woate ŋu akpe ɖe ŋuwò geɖe. Miaƒe hamemetsitsiwo hã nye ame siwo dze afia mɔ wò. Hekpe ɖe eŋu la, ɖo dze kple mɔɖelawo kple dzikpɔla mɔzɔlawo. Bia wo be, nu ka tae wotiae be yewoawɔ ɣeyiɣiawo katã ƒe subɔsubɔdɔa? Aleke wodze mɔɖeɖedɔa gɔme? Aleke wowɔna kpɔa wo ɖokuiwo dzi? Yayra kawo kpɔm wole?—Lod. 15:22.\n16 Ame siwo nya wò nyuie la ate ŋu aɖo aɖaŋu siwo me nunya le na wò. Le kpɔɖeŋu me, tsɔe be èdi be yeadzudzɔ sekɛndrisuku (lycée) ale be nàwɔ mɔɖeɖedɔa le esi nèsusu be sukudede sesẽ akpa ta. Ame si lɔ̃ wò ate ŋu akpɔ susu si koŋ tae nèdi be yeadzudzɔ sukua, eye wòakpe ɖe ŋuwò nàkpɔe be veviedodo le sukunusɔsrɔ̃ me ate ŋu akpe ɖe ŋuwò nàsrɔ̃ kutrikuku, si nye nɔnɔme vevi aɖe si hiã ne èdi be yeasubɔ Yehowa ɖaa tegbee.—Ps. 141:5; Lod. 6:6-10.\n17. Dɔwɔɖui kawo tɔgbie wòle be míaƒo asa na?\n17 Yehowa subɔla ɖe sia ɖe ate ŋu ado go nɔnɔme sesẽ siwo ate ŋu agbɔdzɔ eƒe xɔse me ahatee ɖa tso Yehowa gbɔ. (1 Kor. 15:33; Kol. 2:8) Gake afɔku siwo ate ŋu agbɔdzɔ ame ƒe xɔse me la bɔ ɖe dɔ aɖewo me wu ɖewo. Ðe nɔvi aɖewo le miaƒe nutoa me siwo ƒe “xɔse dome gblẽ abe tɔdziʋu si gbã la ene” le dɔwɔɖui si wotia ta? (1 Tim. 1:19) Nunya anɔ eme be nàƒo asa na dɔwɔɖui ɖe sia ɖe si ate ŋu ava gblẽ ƒomedodo si le wò kple Mawu dome.—Lod. 22:3.\nSUBƆ YEHOWA LE WÒ SƆHƐME KPLE DZIDZƆ\n18, 19. Nu kae nàwɔ ne didia mele mewò be nàwɔ geɖe le Yehowa subɔsubɔ me o?\n18 Ne èdi ŋutɔŋutɔ be yeasubɔ Yehowa la, ekema wɔ mɔnukpɔkpɔ siwo ʋu ɖi na wò le mawusubɔsubɔ me le wò sɔhɛmenɔɣi ŋu dɔ bliboe. Wɔ tiatia nyui siwo ana nàsubɔ Yehowa kple dzidzɔ le ɣeyiɣi vevi siawo me.—Ps. 148:12, 13.\n19 Ke nu kae nàwɔ ne didia mele mewò be nàwɔ geɖe le Yehowa subɔsubɔ me o? Do ŋusẽ nu nàtu wò xɔse ɖo. Esi apostolo Paulo ɖe nu siwo wòwɔ be Mawu yrae me vɔ la, egblɔ be: “Ne susu bubu aɖe le mia si le nane ŋu la, Mawu aɖe nɔnɔme si ŋu meƒo nu le va yi la afia mi. Aleke kee wòɖale o, afi ka kee míewɔ ŋgɔyiyi se ɖo o, mina míayi ŋgɔ tẽe le ɖoɖo nu le mɔ ma ke nu.” (Flp. 3:15, 16) Yi edzi nànɔ ŋugble dem le Mawu ƒe lɔlɔ̃ kple eƒe aɖaŋuɖoɖo siwo me nunya le la ŋu. Yehowa ye dze nyuie wu akpe ɖe ŋuwò nàwɔ tiatia nyuitɔwo le wò sɔhɛme.\nGBETAKPƆXƆ—TATA SI MÍESRƆ̃NA\nWotsɔ Wo Ðokuiwo Na Faa—Le Ɣetoɖoƒe Afrika\nSubɔ Yehowa, Fia Mavɔmavɔtɔ La\nFiaɖuƒea Le Dzi Ðum Ƒe 100 Ye Nye Esia—Vi Ka Ðem Wòle Na Wò?\nSubɔ Yehowa Hafi Ŋkeke Vɔ̃wo Nava\n“Wò Fiaɖuƒe Nava”—Gake Ɣekaɣie?\nTiatia Si Mewɔ Le Nye Ðevime\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA January 2014\nGBETAKPƆXƆ—TATA SI MÍESRƆ̃NA January 2014\nCopyright © 2019 Watch Tower Bible and Tract Society of Pennsylvania. EZAZÃ ŊUTI ƉOƉO | AMEŊUNYATAKAKA ŊUTI ƉOƉO


2 Le ɣleti adrelia ƒe ŋkeke blaeve vɔ ɖekɛlia dzi la, Yehowa ƒe gbe va to nyagblɔɖila Hagai+ dzi be, 2 “Meɖe kuku, bia Zerubabel,+ Sealtiel vi, si nye nutodziɖula le Yuda,+ kple nunɔlagã Yosua,+ Yehozadak+ vi, kple dukɔ la me tɔ susɔeawo be: 3 ‘Ame siwo kpɔ xɔ* sia ƒe ŋutikɔkɔe tsãtɔ teƒe la dometɔ kae gakpɔtɔ le mia dome?+ Eye aleke miele ekpɔmee fifia? Ne mietsɔe sɔ kple ema la, ɖe esia ɖi nane le mia ŋkumea?’+ 4 “‘Ke azɔ la, Zerubabel, do ŋusẽ nu,’ Yehowa ye gblɔe, ‘nunɔlagã Yosua, Yehozadak vi, do ŋusẽ nu.’ “‘Mi dukɔ la me tɔwo katã, mido ŋusẽ nu,’+ Yehowa ye gblɔe, ‘eye miwɔ dɔ la.’ “‘Elabena meli kpli mi,’+ aʋakɔwo ƒe Yehowa ye gblɔe. 5 ‘Miɖo ŋku nu si ŋugbe medo na mi esime mieʋu tso Egipte,+ eye nye gbɔgbɔ nɔ mia dome la dzi.+ Migavɔ̃ o.’”+ 6 “Elabena ale aʋakɔwo ƒe Yehowa gblɔe nye esi: ‘Egasusɔ zi ɖeka—eteƒe madidi o—maʋuʋu dziƒowo kple anyigba, atsiaƒu kple ƒuƒuiƒe.’+ 7 “‘Maʋuʋu dukɔwo katã, eye dukɔwo katã ƒe nu vevitɔwo* ava;+ eye matsɔ ŋutikɔkɔe ayɔ xɔ sia taŋ,’+ aʋakɔwo ƒe Yehowa ye gblɔe. 8 “‘Tɔnyee nye klosalo, eye tɔnyee nye sika,’ aʋakɔwo ƒe Yehowa ye gblɔe. 9 “‘Xɔ yeye sia ƒe atsyɔ̃ agbɔ tsãtɔ tɔ ŋu,’+ aʋakɔwo ƒe Yehowa ye gblɔe. “‘Mana ŋutifafa nanɔ teƒe sia,’+ aʋakɔwo ƒe Yehowa ye gblɔe.” 10 Le Dario ƒe ƒe evelia me, le ɣleti asiekelia ƒe ŋkeke blaeve vɔ enelia dzi la, Yehowa ƒe gbe va na nyagblɔɖila Hagai+ be: 11 “Ale aʋakɔwo ƒe Yehowa gblɔe nye esi, ‘Bia nunɔlawo nu si sea gblɔ,+ 12 “Ne ame aɖe tsɔ lã kɔkɔe ɖe eƒe awu me, eye awua ka abolo, atadi, wain, ami alo nuɖuɖu ɖe sia ɖe ƒomevi ŋu la, ɖe nu siawo ŋu akɔa?”’” Eye nunɔlawo ɖo eŋu be: “Kpao!” 13 Eye Hagai gabia be: “Ne nu* kuku aɖe na ame aɖe ŋu mekɔ o, eye amea ka asi nu siawo dometɔ aɖe ŋu la, ɖe nu siawo azu nu makɔmakɔa?”+ Nunɔlawo ɖo eŋu be: “Azu nu makɔmakɔ.” 14 Eya ta Hagai gblɔ na wo be: “‘Aleae ame siawo le, eye aleae dukɔ sia le le ŋkunyeme,’ Yehowa ye gblɔe, ‘eye aleae woƒe asinudɔwɔwɔwo katã le; nu sia nu si wotsɔ yi ɖana le afi ma la ŋu mekɔ o.’ 15 “‘Azɔ, meɖe kuku, mitsɔ miaƒe dzi ɖo nu sia ŋu* tso egbe dzi: Hafi woaɖo kpe kpe dzi hena Yehowa+ ƒe gbedoxɔ la tutu la, 16 aleke wònɔ ɣemaɣi? Ne ame aɖe va nuku si woli kɔ ɖi, si wobu be ade dzidzenu blaeve gbɔ la, ewo ko wònyena; eye ne ame aɖe va wainfiãƒe be wòaku wain si wobu be ade dzidzenu blaatɔ̃ la, blaeve ko wònyena;+ 17 mena miaƒe nukuwo hlɔ̃, eye wodze heteku,+ mena kpetsi dza, eye megblẽ miaƒe asinudɔwɔwɔwo katã dome, ke hã mia dometɔ aɖeke metrɔ ɖe ŋunye o,’ Yehowa ye gblɔe. 18 “‘Meɖe kuku, mitsɔ miaƒe dzi ɖo nu sia ŋu* tso egbe dzi, tso ɣleti asiekelia ƒe ŋkeke blaeve vɔ enelia dzi, gbe si gbe woɖo Yehowa ƒe gbedoxɔ la gɔme anyi;+ mibu nya sia ŋu le miaƒe dzi me: 19 Ðe nuku gale ava mea?*+ Eye ɖe wainka, gboti, yevuboɖati kple amiti tsea? Ke mayra mi tso ŋkeke sia dzi.’”+ 20 Eye Yehowa ƒe gbe gava na Hagai zi evelia le ɣletia ƒe ŋkeke blaeve vɔ enelia dzi+ be: 21 “Gblɔ na Yuda nutodziɖula Zerubabel be: ‘Mele dziƒowo kple anyigba ʋuʋu ge.+ 22 Mamu fiaɖuƒewo ƒe fiazikpuiwo aƒu anyi, eye matsrɔ̃ dukɔwo ƒe fiaɖuƒewo ƒe ŋusẽ ɖa;+ mamu tasiaɖam kple emenɔlawo aƒu anyi, sɔwo kple wo dolawo adze anyi, eye wo dometɔ ɖe sia ɖe atsi nɔvia ƒe yi nu.’”+ 23 “‘Gbe ma gbe la,’ aʋakɔwo ƒe Yehowa ye gblɔe, ‘makplɔ wò, nye subɔla Zerubabel,+ Sealtiel+ vi,’ Yehowa ye gblɔe, ‘matsɔ wò awɔ ŋkɔsigɛ, elabena wòe metia,’ aʋakɔwo ƒe Yehowa ye gblɔe.”


Dzɔdzɔmefɔkuwo—Ðe Wofia Be Mawu Ƒe Tame Sẽa?\nGBE BUBU Afrikaans Albanian Amharic Arabic Armenian Armenian (West) Aymara Bicol Bislama Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Dangme Danish Dutch Efik Estonian Eŋlisi Eʋegbe Finnish Franse Ga Garifuna Georgian German Greek Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Japanese Kikongo Kikuyu Kinyarwanda Kirghiz Korean Lingala Lithuanian Luo Malagasy Maya Mazatec (Huautla) Mizo Moore Myanmar Nahuatl (Northern Puebla) Ngabere Norwegian Nzema Ossetian Papiamento (Curaçao) Polish Portuguese Punjabi Quechua (Bolivia) Rarotongan Romanian Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tatar Telugu Tetun Dili Thai Tigrinya Tsonga Turkish Twi Ukrainian Uruund Vietnamese Wayuunaiki Xhosa Yoruba Zulu\nNYA SI AME AÐEWO GBLƆNA: “Esi wònye be Mawue le xexea dzi ɖum ta la, efia be eyae nana dzɔdzɔmefɔkuwo dzɔna; eya ta anye be eƒe tame sẽ.”\nNYA SI BIBLIA GBLƆ: “Xexe blibo la katã le vɔ̃ɖitɔ la ƒe ŋusẽ te.” (1 Yohanes 5:19) Ame kae nye “vɔ̃ɖitɔ la”? Biblia gblɔ be eyae nye Satana. (Mateo 13:19; Marko 4:15) Ðe wòsesẽ na wò be nàxɔ nya sia dzi asea? Bu nya sia ŋu kpɔ: Ne Satana ƒe ŋusẽ tee xexea le la, ekema eyae le ŋusẽ kpɔm ɖe amegbetɔwo dzi be woanye ɖokuitɔdilawo, ŋuklẽlawo kple ame siwo mebua woƒe nuwɔnawo me tsonuwo ŋu o, abe eya ŋutɔ ke ene. Ðe nya sia mena míese nu si tae amegbetɔwo mele be lém na anyigba si dzi wole kura o la gɔme oa? Numekula geɖe gblɔna be anɔ eme be bemalémale na anyigbaa hã nana dzɔdzɔmefɔkuwo dzɔna, le mɔ sia nu be ehenɛ vanɛ loo alo nana enu gasẽna ɖe edzi, alo nana wògagblẽa nu le ame geɖe wu ŋu.\nKe nu ka tae Mawu ɖe mɔ Satana kpɔ ŋusẽ ɖe xexea dzi alea gbegbe ɖo? Nu si dzɔ le amegbetɔwo ƒe ŋutinya ƒe gɔmedzedze, esi mía dzila gbãtɔwo dze aglã ɖe Mawu ƒe dziɖuɖu ŋu la gɔme sese na míekpɔ ŋuɖoɖo na nya sia. Tso ɣemaɣi ke va de asi na egbea la, amegbetɔ akpa gãtɔ dze aglã ɖe Mawu ƒe dziɖuɖu ŋu. Esia wɔe be amegbetɔƒomea va le Mawu ƒe futɔ Satana ƒe ŋusẽ te. Esia tae Yesu yɔ Satana be “xexea dzi ɖula” ɖo. (Yohanes 14:30) Ðe Satana aɖu xexea dzi tegbeea? Ao!\nYehowa * tsɔa ɖe le eme na mí eye wòsea veve ɖe mía nu le fukpekpe siwo Satana hena vaa mía dzi la me. Le nyateƒe me la, amegbetɔwo ƒe fukpekpe tena ɖe Mawu dzi ŋutɔ. Le kpɔɖeŋu me, esime Israel viwo nɔ fu kpem la, Biblia gblɔ tso Mawu ŋu be: ‘Esi woxaxa wo ɖo la, ese veve kpli wo.’ (Yesaya 63:9) Le Mawu ƒe nublanuikpɔkpɔ ta la, eɖoe be yeava ɖe Satana ƒe ŋutasẽdziɖuɖua ɖa kpuie! Eɖo Via, Yesu Kristo, Fia be wòaɖu dzi le dzɔdzɔenyenye me tegbee.\nNU SI TAE NYA SIA KA WÒ: Satana ƒe dziɖuɖua mete ŋu kpɔ amewo ta tso dzɔdzɔmefɔkuwo me o, gake Yesu ya ƒe dziɖuɖu akpɔ mía ta. Yesu kpɔ eƒe nusrɔ̃lawo ta tso ahom sesẽ aɖe me kpɔ. Biblia ɖɔ nudzɔdzɔa ale: “[Eblu] ɖe ya la ta hegblɔ na ƒu la be: ‘Zi ɖoɖoe! Dze eme!’ Eye ya la nu fa, eye ɖoɖoe zi toŋtoŋtoŋ.” Ale nusrɔ̃lawo gblɔ be: “Ame ka gɔ̃e nye esia, elabena ya kple ƒu kura gɔ̃ hã ɖoa toe?” (Marko 4:37-41) Nudzɔdzɔ ma na míeka ɖe edzi be Yesu akpɔ amegbetɔ toɖolawo katã ta ne eva zu Fia le dzi ɖum.—Daniel 7:13, 14.\n^ mm. 5 Biblia na míenya be Mawu ƒe ŋkɔe nye Yehowa.\nƉoe Ɖe Amewo Ɖoe Ɖe Amewo Dzɔdzɔmefɔkuwo—Ðe Wofia Be Mawu Ƒe Tame Sẽa?


Psalmowo 50 - Holy Bible [Ewe Bible 1913] - (Psa 50)\nAsaf ƒe ha. Mawu, Yehowa, ŋusẽkatãtɔ la le nu ƒom, eye wòle xexeame yɔm tso ɣe ƒe dzedze me vaseɖe eƒe loɖoɖo me.\nZion, si nye nyonyowo ƒe ta la, Mawu klẽ tso.\nMía Mawu gbɔna, ɖoɖoe mazi le eŋu o, dzo le nu bim le eŋgɔ, eye ahom sesẽ ɖe to ɖee.\nMiƒo nye mawumeme, siwo bla nu kplim ɖe akpedavɔsa dzi la, nu ƒu nam!\nDziƒowo ɖe gbe ƒã eƒe dzɔdzɔenyenye, elabena Mawu enye ʋɔnudrɔ̃la.\nNye dukɔ, see, mele nu ƒo ge; Israel, maɖi ɖase na wò be: Mawu, wò Mawu, menye!\nMenye wò akpedavɔsa ta mele nya hem ɖe ŋuwò ɖo o, eye wò numevɔsa le ŋkunye me ɖaa.\nNyemalé nyitsu le aƒewò me alo gbɔ̃tsu le wò lãkpɔ me o.\nElabena tɔnyee nye avemelãwo katã kple lã akpe nane, siwo le towo dzi.\nMenya xevi, siwo katã le towo dzi, eye nusiwo katã ʋãa wo ɖokui le gbe me la, mele manyamanya ɖem o.\nƉe nye dɔe le wuyem la, ne nyematoe na wò o, elabena tɔnyee nye xexeame godoo kple eme nu gbogboawo.\nAlo ɖe meɖua nyitsuwo ƒe lã, eye menoa gbɔ̃tsuwo ƒe ʋua?\nTsɔ akpedada sa vɔ na Mawu, eye naxe wò adzɔgbeɖefe na dziƒoʋitɔ la!\nKe Mawu gblɔ na ame vɔ̃ɖi be: Nye ɖoɖowo xexlẽfia kae tsa gbɔwò? Eye nukaŋuti nèlé nye nubabla ɖe nu?\nWòa èlé tu hehe, eye nètsɔ nye nyawo ƒu gbe ɖe megbewò tso!\nNe èkpɔ hafi la, ekema èkplɔe ɖo, eye nèɖea ha kple ahasitɔwo.\nEbɔbɔ nɔ anyi le nu ƒom le nɔviwò ŋu, eye nèle aɖeɖi ƒom dawòvi.\nNusiawo wɔm nèle, eye mezi kpi; eyata nèle bubum be, ɖe mele abe wò ene. Maka mo na wò, eye matsɔe aɖo ŋkuwò me!\nMi, amesiwo ŋlɔ Mawu be, midze si esia dzro, ne nyemagavuvu nu, eye ɖelaa ɖeke manɔ anyi o!\nAmesi tso akpedada sa vɔe la, ede bubu ŋunye; eye amesi lé ŋku ɖe eƒe zɔzɔme ŋu la, mana wòakpɔ Mawu ƒe xɔname!


LE ƑE alafa gbãtɔ M.Ŋ. me la, Kristotɔwo ƒe hame geɖe dzi ɖe edzi le Asia Sue (vevietɔ egbegbe Turkey). Yudatɔwo kple Trɔ̃subɔdukɔ me tɔ geɖewo xɔ Kristotɔwo ƒe gbedeasia. Biblia gɔmeɖegbalẽ aɖe gblɔ be: “To vovo na Siria Palestina la, Asia Sue afi siae Kristotɔwo ƒe dɔa keke ta le wu zi gbãtɔ.”\nMíate ŋu akpɔ ale si Kristotɔnyenye keke ta le nuto sia me bliboe ne míeƒo ƒu nyatakaka geɖewo tso teƒe vovovowo. Mina míakpɔ ale si nyatakaka siwo li la me dzodzro aɖe vi na míi ɖa.\nKristotɔ Gbãtɔ Siwo Nɔ Asia Sue\nNudzɔdzɔ ɖedzesi gbãtɔ si na be Kristotɔnyenye kaka le Asia Sue la dzɔ le ƒe 33 M.Ŋ. ƒe Pentekoste ŋkekea dzi ke, esime gbe vovovo dola siwo dometɔ aɖewo nye Yudatɔ siwo nɔ duta (Yudatɔ siwo menɔ Palestina nyigba dzi o) kple trɔ̃subɔla zu Yudatɔwo kpe ta le Yerusalem. Yesu ƒe apostolowo ɖe gbeƒã nya nyuia na vavala siawo. Ŋutinyamenuŋlɔɖi la gblɔ be ame vovovowo tso Kapadokia, Ponto, Asia * nutowo me, Frigia, kple Pamfilia—nuto siawo nye Asia Sue ƒe akpa gã aɖe. Nyasela siwo ade 3,000 xɔ Kristotɔwo ƒe gbedeasia eye wonyrɔ wo. Esi wotrɔ yi wo de la, wotsɔ woƒe xɔse yeye la yii.—Dɔwɔwɔwo 2:5-11, 41.\nMíekpɔ nyatakaka si kplɔe ɖo le Biblia me nuŋlɔɖi si ku ɖe apostolo Paulo ƒe dutanyanyuigbɔgblɔ mɔzɔzɔwo le Asia Sue ŋu me. Le Paulo ƒe mɔzɔzɔ gbãtɔ le ƒe 47 M.Ŋ. va se ɖe ƒe 48 M.Ŋ. me lɔƒo me la, woa kple eƒe mɔzɔhatiwo ɖo tɔdziʋu tso Kipro yi Asia Sue, eye woɖi go le Perge le Pamfilia. Ale si wokpɔ dzidzedze le gbeƒãɖeɖedɔa me le Antioxia, dugã si nɔ du dome le Pisidia la, na be Yudatɔwo ʋã ŋu wo, eye wotsi tsitre ɖe wo ŋu. Esi Paulo ʋu yi Ikonio si nɔ anyieheɣetoɖoƒe gome la, Yudatɔ bubuwo ɖo tame be yewoaɖi gbɔ dutanyanyuigblɔlaawo. Gbã la, ame siwo nɔ Listra, si nye du aɖe si te ɖe Ikonio ŋu, siwo ƒe nu ku la, ɖe gbeƒãe be mawu aɖee Paulo nye. Gake esi Yudatɔ tsitretsiɖeŋulawo tso Antioxia kple Ikonio va ɖo afi ma megbe la, dua me tɔwo ƒu kpe Paulo eye wogblẽe ɖi hebu be eku! Le nudzɔdzɔ sia megbe la, Paulo kple Barnaba yi Derbe si nɔ Roma dziɖuɖua ƒe nuto si nye Galatia me, afi si amewo doa Likaoniagbe le. Woɖo hamewo heɖo hamemetsitsiwo le wo me. Eya ta àte ŋu akpɔe be ƒe 15 pɛ le ƒe 33 M.Ŋ. ƒe Pentekoste megbe la, Kristotɔnyenye xɔ anyi nɔ le Asia Sue.—Dɔwɔwɔwo 13:13–14:26.\nLe Paulo ƒe mɔzɔzɔ evelia le ƒe 49 M.Ŋ. va se ɖe ƒe 52 M.Ŋ. me lɔƒo me la, woa kple eƒe mɔzɔhatiwo zɔ mɔ yi Listra, anɔ eme godoo be woto Tarso si nye Paulo dedu si nɔ Kilikia la me. Esi Paulo yi ɖasrã nɔviwo kpɔ ake le Listra eye wòɖo ta dziehe gome la, etee kpɔ be ‘yeagblɔ nya la’ le Bitinia kple Asia nutowo me. Gake gbɔgbɔ kɔkɔea meɖe mɔ ɖe esia ŋu nɛ o. Woava gblɔ nya nyui la le afi mawo emegbe. Le esia teƒe la, Mawu fia mɔ Paulo be wòato Asia Sue ƒe dzieheɣetoɖoƒe gome ayi Troa si le ƒuta. Emegbe wofia mɔ Paulo le ŋutega me be wòayi aɖaɖe gbeƒã nya nyuia le Europa.—Dɔwɔwɔwo 16:1-12; 22:3.\nLe Paulo ƒe dutanyanyuigbɔgblɔ ƒe mɔzɔzɔ etɔ̃lia le ƒe 52 M.Ŋ. va se ɖe ƒe 56 M.Ŋ. me lɔƒo me la, egazɔ mɔ to Asia Sue ake heva ɖo Efeso si nye Asia ƒe melidzeƒedu la me. Eva dze afi ma kpɔ esime wògbɔ tso eƒe mɔzɔzɔ evelia me. Kristotɔwo ƒe ƒuƒoƒo aɖe nɔ dɔ dzi vevie le du ma me, eye Paulo kple eƒe zɔhɛwo wɔ dɔ kpli wo ƒe etɔ̃ kloe. Le ɣeyiɣi mawo me la, woto nɔnɔme sesẽ kple afɔku geɖe me; esiawo dometɔ ɖekae nye ale si Efesotɔ klosalonutula aɖe de adã tame na dua me tɔwo be yeatsɔ akpɔ yewoƒe asitsatsa, si do ƒome kple mawusubɔsubɔ, si me wokpɔa ga geɖe le la ta.—Dɔwɔwɔwo 18:19-26; 19:1, 8-41; 20:31.\nEdze ƒã be dutanyanyuigbɔgblɔdɔ si wowɔ le Efeso la kpɔ ŋusẽ ɖe ame geɖe dzi. Dɔwɔwɔwo 19:10 gblɔ be: “Amesiwo katã le Asia la, Yudatɔwo kple Helatɔwo siaa, se Aƒetɔ ƒe nya la.”\nAle Si Dɔa Keke Ta Le Asia Sue\nEsi ɣeyiɣi de be Paulo nadzo le Efeso la, eŋlɔ ɖo ɖe Korintotɔwo be: “Asia-hameawo ɖuɖɔ mi ƒã!” (Korintotɔwo I, 16:19) Hame kawoe nɔ susu me na Paulo? Anɔ eme be hame siwo nɔ Kolose, Laodikea, kple Hierapoli hã nɔ wo dome. (Kolosetɔwo 4:12-16) Agbalẽ si nye Paul—His Story gblɔ be: “Susu le eme be woagblɔ be dutanyanyuigbɔgblɔdɔ si wowɔ le Efeso ye na be hame siwo nɔ Smirna, Pergamo, Sardes, kple Filadelfia la va li. . . . Wo katã wodidi tso Efeso gbɔ anɔ kilometa 192, eye mɔdodo nyuiwo tso du sia me yi wo dometɔ ɖe sia ɖe me.”\nEya ta ƒe 20 aɖewo le ƒe 33 M.Ŋ. ƒe Pentekoste ŋkekea megbe la, Kristo hame geɖe nɔ Asia Sue ƒe anyiehe kple ɣetoɖoƒe gome. Ke Asia Sue ƒe nuto bubuwo ya ɖe?\nAme Siwo Petro Ŋlɔ Eƒe Agbalẽwo Na\nApostolo Petro ŋlɔ eƒe agbalẽ gbãtɔ si tso gbɔgbɔ me la le ƒe aɖewo megbe, anye ƒe 62 M.Ŋ. va se ɖe ƒe 64 M.Ŋ. me lɔƒo. Eŋlɔe ɖo ɖe Kristotɔ siwo nɔ Ponto, Galatia, Kapadokia, Asia, kple Bitinia. Agbalẽ si Petro ŋlɔ na wo la ɖee fia be Kristo hame geɖe nɔ nuto mawo me, eye wòxlɔ̃ nu woƒe hamemetsitsiwo be ‘woanyi alẽha la.’ Ɣekaɣie woɖo hame siawo?—Petro I, 1:1; 5:1-3.\nPaulo ye gblɔ nya nyuia le nuto siwo me ame siwo xɔ Petro ƒe agbalẽwo nɔ la dometɔ aɖewo me, eye wo dometɔ aɖewoe nye Asia kple Galatia. Ke hã, meɖe gbeƒã de Kapadokia kple Bitinia o. Biblia megblɔ ale si Kristotɔnyenye wɔ ɖo nuto mawo me na mí o; ke hã, ate ŋu anye be Yudatɔwo alo trɔ̃subɔla zu Yudatɔ siwo yi Yerusalem le ƒe 33 M.Ŋ. ƒe Pentekoste ŋkekea dzi, eye wogbugbɔ yi wo de emegbe lae tsɔ nya nyuia yi afi mawo. Aleke kee wòɖale o, edze kɔte be anɔ ƒe 30 le Pentekoste ŋkekea megbe, ɣeyiɣi si me Petro ŋlɔ eƒe agbalẽawo la, hamewo “kaka ɖe Asia Sue bliboa,” abe ale si agbalẽnyala aɖe gblɔe ene.\nHame Adre Siwo Woyɔ Le Nyaɖeɖefia Me\nYudatɔwo dze aglã ɖe Romatɔwo ŋu, eye esia na be wova tsrɔ̃ Yerusalem le ƒe 70 M.Ŋ. me. Anye be Kristotɔ siwo nɔ Yudea ʋu yi ɖanɔ Asia Sue. *\nLe ƒe alafa gbãtɔ M.Ŋ. ƒe nuwuwu lɔƒo me la, Yesu Kristo to apostolo Yohanes dzi ŋlɔ agbalẽ na hame adre siwo nɔ Asia Sue. Agbalẽ siawo siwo wòŋlɔ na hame siwo nɔ Efeso, Smirna, Pergamo, Tiatira, Sardes, Filadelfia, kple Laodikea la ɖee fia be Kristotɔ siwo nɔ Asia Sue ƒe nuto mawo me dze ŋgɔ afɔku vovovo siwo nye agbe gbegblẽ nɔnɔ, kɔmama, kple xɔsegbegbe.—Nyaɖeɖefia 1:9, 11; 2:14, 15, 20.\nSubɔsubɔ Ðokuibɔbɔtɔe Tso Dzi Blibo Me\nKristotɔnyenye ƒe takeke le ƒe alafa gbãtɔ me de ŋgɔ wu nu siwo míexlẽna le Apostolowo ƒe Dɔwɔwɔwo me. Petro kple Paulo, ame siwo nye apostolo siwo wonya nyuie la, wɔ akpa vevie aɖe le nudzɔdzɔ siwo ŋu woƒo nu tsoe le Dɔwɔwɔwo ƒe agbalẽa me la me, gake ame gbogbo aɖewo nɔ anyi siwo ɖe gbeƒã le teƒe bubuwo siwo ŋu míenya naneke tso o. Dɔa ƒe takeke le Asia Sue ɖo kpe edzi be Kristotɔ gbãtɔwo bu Yesu ƒe sedede si nye be, “miheyi ɖawɔ dukɔwo katã ne woanye nusrɔ̃lawo” la nya vevii.—Mateo 28:19, 20.\nNenema kee egbea hã la, dɔ siwo Yehowa Ðasefowo wɔna nuteƒewɔwɔtɔe le xexea me godoo la ƒe akpa sue aɖe koe nɔa nyanya na nɔvi siwo le xexea me la. Abe ale si wònɔ le ƒe alafa gbãtɔ me nya nyui gbeƒãɖela wɔnuteƒe geɖe siwo nɔ Asia Sue gomee ene la, dɔ siwo nya nyui gbeƒãɖela siwo li egbea ƒe akpa gãtɔ wɔna mele nyanya o. Ke hã, woawo hã wowɔa dɔ geɖe si me teƒeɖoɖo le, eye woƒe dzi dzea eme ŋutɔ esi wonyae be yewotsɔ yewo ɖokuiwo le nanam toɖoɖotɔe hena amewo xɔxɔ ɖe agbe ta.—Timoteo I, 2:3-6.\n^ mm. 5 Le Kristotɔwo ƒe Hela Ŋɔŋlɔawo kple nyati sia me la, “Asia” si ŋu wole nu ƒom tsoe ye nye Roma nuto si nɔ Asia Sue ƒe ɣetoɖoƒe, ke menye Asia anyigbagã la o.\n^ mm. 17 Blemaŋutinyaŋlɔla Eusebius (260-340 M.Ŋ.) gblɔ be ɣeyiɣi aɖewo do ŋgɔ na 66 M.Ŋ. la, “wonya apostolowo, ame siwo ŋu woɖoa nugbe ɖo enuenu be yewoawu wo la, le Yudea. Gake be woagblɔ woƒe gbedeasia na amewo la, wozɔa mɔ yia du ɖe sia ɖe me le Kristo ƒe ŋusẽ me.”\nKRISTOTƆ GBÃTƆ SIWO NƆ BITINIA KPLE PONTO\nBitinia kple Ponto siwo nye nuto eve ƒokpli la le Asia Sue ƒe Ƒuyibɔ Ƒuta. Nu si Pliny Suetɔ si nye Roma Fiagã Trajan ƒe dziɖuɖumegãwo dometɔ ɖeka ŋlɔ ɖo ɖe Fiagã la na míenya nu geɖe tso dua me tɔwo ƒe gbe sia gbe gbenɔnɔ ŋu.\nƑe 50 aɖewo esime hame siwo le nuto ma me xɔ Petro ƒe agbalẽwo vɔ megbe la, Pliny bia Trajan be wòagblɔ nu si yeawɔ kpli Kristotɔwo la na ye. Pliny ŋlɔ bena: “Nyemekpɔ gbebiabia Kristotɔwo teƒe kpɔ o. Esia tae nyemenya nu gobi aɖeke tso ale si gbegbe to si wohena na wo zi geɖe la nu sẽnɛ ŋu o. Wokplɔa ame geɖe siwo le ɖoƒe vovovo, siwo nye nyɔnuwo kple ŋutsuwo, ɖeviwo kple tsitsiawo siaa vaa ʋɔnui, eye edze ƒã be nuwɔna sia ayi edzi nenema. Menye dugãwo me koe vivimeha vɔ̃ɖi sia xɔ aƒe ɖo o, exɔ aƒe ɖe kɔƒenutowo hã me.”\n[Anyigbatata si le axa 9]\nPAULO ƑE MƆZƆZƆWO\nDutanyanyuigbɔgblɔ Ƒe Mɔzɔzɔ Gbãtɔ\nAntioxia (si nɔ Pisidia)\nDutanyanyuigbɔgblɔ Ƒe Mɔzɔzɔ Evelia\nDutanyanyuigbɔgblɔ Ƒe Mɔzɔzɔ Etɔ̃lia\nEfeso ƒe fefewɔƒe.—Dɔwɔwɔwo 19:29\nZeus ƒe vɔsamlekpui si nɔ Pergamo la ƒe agunu. Kristotɔ siwo nɔ dua me nɔ “afisi Abosam ƒe zikpui” nɔ.—Nyaɖeɖefia 2:13


KENYA nye dukɔ aɖe si dzi dzɔdzɔme de eye wòdze ani ale gbegbe. Ave damawo, gbadzaƒe kekewo, dzogbenyigba siwo dzi xɔ dzo vevie, kple to siwo dzi sno tsyɔ ye ɖo atsyɔ̃ na anyigba nyui sia. Avugbɔe miliɔn ɖeka kple edzivɔ kple gbenyi siwo le vɔvɔm la le afima. Àte ŋu akpɔ sɔvedawo hã woanɔ zɔzɔm to gbewo me le ha gã aɖe me.\nXewo hã bɔ, tso hɔ̃ sẽŋu siwo le agba sam dzi, va ɖo xe dzeani akpe geɖe siwo tsɔ woƒe xɔxlɔ̃ viviwo yɔ yamee la dzi. Eye amekae makpɔ atiglinyiwo kple dzatawo o? Màŋlɔ nusiwo nàkpɔ kple gbeɖiɖi siwo nàse le Kenya la be akpɔ o.\nGake gbe bubu aɖe gali wosena le dukɔ dzeani sia katã me. Enye ame akpe geɖe siwo le mɔkpɔkpɔgbedasi aɖe gblɔm la ƒe gbe. (Yesaya 52:7) Amesiwo tso to kple gbegbɔgblɔ siwo wu 40 me lae le gbe sia dom. Le gɔmesese sia nu la, Kenya nye dukɔ si dzeani le gbɔgbɔme gome hã.\nKenyatɔ akpa gãtɔ tsɔ ɖe le mawusubɔsubɔ me eye wolɔ̃na faa be yewoadzro gbɔgbɔmenuwo me. Togbɔ be ele alea hã la, amewo kpɔkpɔ aƒo nu na wo mele bɔbɔe o, elabena Kenya le tɔtrɔ aɖe me tom, abe alesi wòle dzɔdzɔm le dukɔ bubu geɖe hã mee ene.\nGanyawo ƒe sesẽ zi ame geɖe dzi be woatrɔ asi le alesi wonɔa agbee tsã ŋu. Nyɔnuwo, amesiwo aƒeme koe wowɔa dɔ le tsã la va le ɔfis dɔwɔlawo zum fifia alo le atikutsetse, detsiƒonuwo, tɔmelã, kple kusiwo dzram le mɔdodowo dzi. Ŋutsuwo wɔa dɔ ɖeɖiteameŋutɔe gaƒoƒo geɖe be yewoate ŋu akpɔ yewoƒe ƒomewo ƒe nuhiahiãwo gbɔ. Ðeviwo gɔ̃ hã lɔa azi tɔtɔe siwo wobla ɖe nu me kple koklozi ɖaɖawo ɖe woƒe asi suewo me nɔa dzadzram le mɔdodowo dzi. Ewɔe be ame ʋɛ aɖewo koe nɔa aƒeme le ŋkeke me. Nɔnɔme sia wɔe be wòva hiã be Fiaɖuƒenyanyui gbeƒãɖelawo nawɔ asitɔtrɔwo.\nWoɖo aɖaŋu na Yehowa Ðasefowo ƒe hamewo be woatrɔ susu ɖe amesiwo mele woƒe aƒewo me o, hele woƒe gbesiagbedɔwɔnawo wɔm la ŋu wu, hekpe ɖe xɔlɔ̃wo, ƒometɔwo, asitsalawo, kple dɔwɔhatiwo ŋu. Eye nɔviawo wɔ ɖe aɖaŋuɖoɖoa dzi, eye wole nu ƒom na amewo le afisiafi si woakpɔ wo le ko. (Mateo10:11) Ðe agbagba si wodze be woadi amewo le teƒe bubuwo la ɖe via? Ẽ, eɖe vi! Bu kpɔɖeŋu aɖewo ŋu kpɔ.\nƑometɔwo—Mía Havi Siwo Te Ðe Mía Ŋu Wu\nAmesiwo ade miliɔn etɔ̃ ye le Kenya ƒe fiadu, Nairobi, me. Asrafomegã aɖe si xɔ dzudzɔ le dɔme la le dua ƒe ɣedzeƒe gome, amesi melɔ̃ Yehowa Ðasefowo ƒe nya kura o hena ɣeyiɣi didi aɖe, togbɔ be ewɔ nuku nɛ be ye ŋutɔ ye vi ŋutsu nye Ðasefo hã. Le February aɖe me la, asrafomegã si xɔ dzudzɔ le dɔme la zɔ mɔ kilometa 160 yi viaŋutsua ƒeme le Rift Valley du si nye Nakuru me. Le sasrãkpɔa me la, viaŋutsua na nunana aɖee—eyae nye agbalẽ si nye Sidzedze si Kplɔa Ame Yia Agbe Mavɔ Me. * Fofoa xɔe eye wòdzo.\nEsi asrafomegã xoxoa gbɔ va ɖo aƒe la, etsɔ agbalẽa na srɔ̃a, amesi dze exexlẽ gɔme, evɔ menya be Yehowa Ðasefowoe tae o. Ʋɛʋɛʋɛ la, Biblia ƒe nyateƒea te dɔwɔwɔ ɖe eƒe dzi dzi, eye wòka nyaa ta na srɔ̃aŋutsu. Esi eya hã di be yeanya nusi le eme ta la, ete agbalẽa xexlẽ. Esi wova nya agbalẽa tala la, woƒo nya ta be womegblɔ nyateƒea na yewo tso Yehowa Ðasefowo ŋu o. Wodi Ðasefo siwo le wo gbɔ yome mɔ, eye wodze Biblia sɔsrɔ̃ gɔme kpli wo. Esi woawo ŋutɔ nɔ agbalẽa xlẽm la, wokpɔe dze sii be menyo be Kristotɔ nazã atama alo adzrae o. (Mateo 22:39; Korintotɔwo II, 7:1) Womehe ɖe megbe kura o, wogblẽ sigaret siwo katã nɔ woƒe fiase me la dome. Le ɣleti geɖe megbe la, wodze va zu gbeƒãɖela maxɔnyɔnyrɔwo, eye eteƒe medidi o woxɔ nyɔnyrɔ le nutome gã takpekpe aɖe me.\nKesinɔnu aɖe Do tso Gbeɖuɖɔ Me\nKɔƒedu xoxo aɖewo siwo le lolom ɖe edzi le fiadua ƒe akpa aɖewo siwo me ame akpe alafa geɖe le. Le afisiawo la, àkpɔ aƒe gbogbo aɖewo siwo wotu kple anyi, ati, ganu gbagbawo, alo zingliwo. Ne dɔ megabɔ ɖe dɔwɔƒewo kple adzɔnuwɔƒewo o la, amewo ŋutɔ toa dɔ aɖewo vɛ nɔa wɔwɔm. Jua kali (si fia “ŋdɔkutsu helĩhelĩ” le Swahiligbe me) dɔwɔlawo nɔa ŋdɔ nu nɔa dɔ wɔm, wotsɔa lɔritaya xoxowo wɔa atokotawo alo tsɔa ganugoe xoxowo wɔa tɔkpoɖogoewoe. Ame aɖewo hã nɔa tsatsam le aɖukpowo dzi kple gbeɖuɖɔgowo me nɔa pepa, ganugoe, kple atukpawo fɔm be woatrɔ asi le wo ŋu hena zazã ake.\nÐe kesinɔnu aɖe ate ŋu anɔ gbeɖuɖɔ mea? Ẽ! Nɔviŋutsu aɖe gblɔ be: “Ŋutsu sesẽ, ƒoɖi, si ŋu awuwo vuvu le eye wòlé aŋekotoku gã aɖe si me yɔ fũ kple nyadzɔdzɔgbalẽ kple magazine xoxowo zɔ va afisi míaƒe Takpexɔ le. Esi wògblɔ nam be yeƒe ŋkɔe nye William vɔ la, ebia be: ‘Gbetakpɔxɔ ƒe tata yeyewo le asiwòa?’ Dzidzi ƒom mebu tame be anye nuka dim wòle hã. Esi metsɔ magazine vovovo atɔ̃ fiae la, elé ŋku ɖe wo ŋu ɖekaɖeka hegblɔ be: ‘Maxɔ wo katã.’ Ewɔ nuku nam eye megbugbɔ yi xɔme ɖatsɔ agbalẽ si nye Ate Ŋu Anɔ Agbe Tegbee le Paradiso me le Anyigba Dzi * vɛ. Metsɔ Paradiso ƒe nɔnɔmetata fiae heɖe nu me nɛ be míesrɔ̃a Biblia kple amewo femaxee. Emegbe medoe ɖe egbɔ be: ‘William, nukata màva etsɔ míadze nusɔsrɔ̃ gɔme o?’ Ewɔ ɖe edzi pɛpɛpɛ!\n“Eva eƒe kpekpe gbãtɔ le Kwasiɖagbe aɖe. Nyee nɔ dutoƒonuƒoa ƒom gbemagbe. Esi William zɔ ge ɖe xɔa me la, elé ŋku ɖe nyaselawo ŋu enumake, kpɔm le nuƒolanɔƒea, eye wòɖe abla do le akpataa me. Emegbe mebiae nusita wòwɔ nu nenema. Etsɔ ŋukpe ɖo eŋui be: ‘Ameawo le dzadzɛ akpa. Ewɔe be nyemevo le ɖokuinye me o.’\n“Esi William nɔ ŋgɔ yim le nua sɔsrɔ̃ me la, Biblia ƒe nyateƒea te eƒe agbenɔnɔ tɔtrɔ. Ele tsi, ko ta, do awu siwo ŋu kɔ hele dzadzɛ, eye eteƒe medidi o wòte kpekpeawo dede edziedzi. Esi woɖe agbalẽ si nye Sidzedze si Kplɔa Ame Yia Agbe Mavɔ Me ɖe go la, míedze esɔsrɔ̃ gɔme. Ewɔ dɔdasi eve va yi xoxo le Teokrasi Subɔsubɔ Sukua me eye wòzu gbeƒãɖela maxɔnyɔnyrɔ. Edzɔ dzi nam be maxɔe wòazu nye gbɔgbɔme nɔviŋutsu esi wòxɔ nyɔnyrɔ le ŋkeke ɖeka takpekpe tɔxɛa me.”\nAfikae William kpɔ Gbetakpɔxɔ magazinea ƒe vevienyenye le zi gbãtɔ? “Mekpɔ tata aɖewo le pepa xoxowo dome le gbeɖuɖɔ me.” Ẽ, efɔ kesinɔnu le mɔ wɔmoya ma nu!\nÐaseɖiɖi le Dɔwɔƒe\nÐe míenɔa klalo ɣesiaɣi ɖe vomeɖaseɖiɖi ŋu le míaƒe dɔwɔƒe ne mɔnukpɔkpɔa ʋu ɖia? James, si nye hamemegã le Nairobi hame aɖe me xɔ Biblia me nyateƒea to mɔ ma nu. Esia na be mefena kple mɔnu sia zazã le ɖaseɖiɖi na amewo me kura o. Le kpɔɖeŋu me, ɣeaɖeɣi la, James kpɔ eƒe dɔwɔhati aɖe wòde akɔtagbalẽvi aɖe si dzi woŋlɔ ɖo be “Yesu Ðea Ame” tsɔ va dɔwɔƒee. Le nyanyuigblɔla Filipo sɔsrɔ̃ me la, James bia dɔwɔhatia be: “Èse nusi nya mawo fia tututu gɔmea?” (Dɔwɔwɔwo 8:30) Biabia ma ʋu mɔ na numedzodzro nyui aɖe. Wodze Biblia-nusɔsrɔ̃ gɔme, eye emegbe ŋutsua va xɔ nyɔnyrɔ. Ðe ame bubuwo hã ɖo to James to mɔ sia nua? Mina wòaɖe eme:\n“Adzɔha ɖeka mee mía kple Tom míenɔ dɔ wɔm le. Zi geɖe la, míeɖoa míaƒe dɔmeʋu ɖekae. Gbeɖeka ŋdi la, edzɔ be mía kplii míenɔ teƒe ɖeka. Menɔ míaƒe agbalẽwo dometɔ ɖeka xlẽm, eye melée ɖe asi le mɔ si nu Tom ate ŋu akpɔ edzi le. Abe alesi menɔ mɔ kpɔmee ene la, agbalẽa do dzidzɔ nɛ, eye meɣe tɔnyea nɛ kple dzidzɔ. Nusi wòxlẽ la wɔ dɔ ɖe edzi ale gbegbe eye wòlɔ̃ be woawɔ Biblia-nusɔsrɔ̃ kpli ye. Woa kple srɔ̃a wonye Yehowa subɔla xɔnyɔnyrɔwo fifia.”\nJames yi edzi be: “Dzeɖoɖo dodzidzɔnamewo yia edzi edziedzi le ŋdɔnuɖuɣi le míaƒe dɔwɔƒe. Ɣemaɣie medo go Ephraim kple Walter le ŋkeke vovovowo dzi. Wo ame evea siaa nya be Ðasefoe menye. Ephraim di be yease nusita wotiaa Yehowa Ðasefowo yome vevie ɣesiaɣi la gɔme. Biabiawo nɔ Walter si ku ɖe vovototo si le Ðasefowo kple subɔsubɔha bubuwo dome ŋu. Ŋuɖoɖo si mena wo tso Ŋɔŋlɔawo me dze wo kple evea siaa ŋu eye wolɔ̃ be yewoasrɔ̃ nu. Ephraim wɔ ŋgɔyiyi kabakaba. Le ɣeyiɣi aɖe megbe la, woa kple srɔ̃a siaa tsɔ woƒe agbe ɖe adzɔgbee na Yehowa. Enye hamemegã fifia, eye srɔ̃a nye gbesiagbe mɔɖela. Gake Walter ya do go tsitretsiɖeŋu si nu sẽ ale gbegbe be ɖeko wòɖe asi le eƒe nusrɔ̃gbalẽa ŋu. Gake esi nyemedzudzɔ egbɔ yiyi o ta la, egadze nua sɔsrɔ̃ gɔme. Mɔnukpɔkpɔ su eya hã si wònye hamemegã fifia.” Le wo katã me la, ame 11 va zu nyateƒe Kristotɔwo le mɔnukpɔkpɔ siwo ŋudɔ James wɔ tsɔ ɖi vomeɖase le eƒe dɔwɔƒe ta.\nEmetsonu si Wɔ Nuku Wu\nXɔlɔ̃wo kple ƒometɔwo ƒo ƒu ɖe kuteƒe aɖe le kɔƒedu sue aɖe me le Victoria-ta to. Ðasefo tsitsi aɖe nɔ fafanamelawo dome. Ete ɖe nufiala aɖe si ŋkɔe nye Dolly ŋu eye wòɖe nɔnɔme si me ame kukuwo le kple Yehowa ƒe tameɖoɖo be yeaɖe ku ɖa tegbee la me nɛ. Esi wòkpɔ be nyaa vivi enu la, egblɔ nɛ kakaɖedzitɔe be: “Ne ètrɔ yi mia de la, míaƒe dutanyanyuigblɔlawo dometɔ ɖeka ava gbɔwò ava fia Biblia wò.”\nDolly dedue nye dugã lolotɔ etɔ̃lia le Kenya. Ðasefo dutanyanyuigblɔla ene koe nɔ subɔsubɔm le afima ɣemaɣi. Nɔviŋutsu tsitsia meɖoe koŋ gblɔe na dutanyanyuigblɔlawo dometɔ aɖeke be wòayi Dolly gbɔ o. Ðeko kakaɖedzi blibo nɔ esi be wo dometɔ aɖe ayi egbɔ godoo. Eye nenemae wòdzɔe! Le ɣeyiɣi kpui aɖe megbe la, nɔvinyɔnu dutanyanyuigblɔla aɖe do go Dolly eye wòdze nusɔsrɔ̃ gɔme kplii. Dolly xɔ nyɔnyrɔ fifia, vianyɔnuvi sue wɔa dɔ le Teokrasi Subɔsubɔ Sukua me, eye viaŋutsu eve hã xɔ nyɔnyrɔ. Enye dzidzɔ nɛ ŋutɔ esi wòde Mɔɖelawo ƒe Subɔsubɔ Suku.\nDzidziɖedzia Ŋu Dɔwo Gbɔ Kpɔkpɔ\nVomeɖaseɖiɖi moveviɖoɖotɔe na be ame akpe geɖe va se nyanyuia le Kenya. Gbeƒãɖela 15,000 kple edzivɔwoe le dɔ vevitɔ kekeake sia wɔm kple ŋkubiã fifia, eye amesiwo wu 41,000 ye de Kristo ƒe ku ƒe Ŋkuɖodzia le ƒe si va yi me. Amesiwo dea kpekpeawo le Kenya katã la ƒe agbɔsɔsɔme dea Fiaɖuƒegbeƒãɖelawo ƒe xexlẽme ƒe teƒe eve zi geɖe. Esia na Fiaɖuƒe Akpata geɖe va hiã.\nWole Fiaɖuƒe Akpatawo tum ɖe dugãwo kple saɖaga-nutowo siaa me. Du siawo dometɔ ɖekae nye du aɖe si le Samburu nuto, si le adzɔge kilometa 320 lɔƒo le Nairobi ƒe dzieheɣedzeƒe gome. Le ƒe 1934 me la, wotsɔ ŋkɔ na dua be Maralal, si gɔmee nye “nu dadzo” le Samburugbe me, elabena xɔ gbãtɔ si wotu hetsɔ zingli gbae si wozã le afima la daa dzo ne ɣea klẽ ɖe edzi. Le ƒe 62 megbe la, wogatu xɔ bubu ɖe Maralal eye wotsɔ zingli gbae. Eya hã “klẽna” eye “wòdaa dzo” elabena afimae nyateƒe tadeaguƒe le le dua me.\nGbeƒãɖela 15 dze agbagba ale gbegbe tu Fiaɖuƒe Akpata gbãtɔ ɖe Kenya ƒe teƒe sia si sa ɖe aga. Ga menɔ anyi o, eyata ehiã be nɔviwo nazã xɔtunu siwo le wo gbɔ la dzaa ko. Woblu anyi dzĩ kple tsi hetsɔ ɖo glie ɖe ati dzɔdzɔe siwo wotu la ŋu. Wotsaka nyimi kple afi tsɔ zrɔ̃ glia ŋui si naa glia ŋuti sẽna henɔa anyi ƒe geɖe.\nBe nɔviawo nakpɔ atiwo hena xɔa tutu la, woxɔ mɔɖegbalẽ si ɖe mɔ be woatso atiwo. Gake ave si tsɔ ɖe wo gbɔ wu la gbɔ didi ade kilometa 10. Ele be nɔviŋutsuwo kple nɔvinyɔnuwo nazɔ afɔ ayi avea me, atso atiawo, eye woatsɔ atiawo ɖe ta yi xɔa tuƒee. Gbeɖeka esi woyi ɖatso atiawo lɔ ɖe ta tso avea me gbɔna la, kpovitɔwo tɔ wo hegblɔ na wo be mɔɖegbalẽ si le wo si la mesɔ o. Kpovitɔawo gblɔ na mɔɖela vevi si nɔ wo dome la be yewolée ɖe ati siwo wotso la ta. Nɔvinyɔnu aɖe si le dua me, si wonya nyuie le nutoa me eye kpovitɔawo hã nyae nyuie ɖo eŋu be: “Ne mielé mía nɔviŋutsua la, ke ele be mialé mí katã elabena mí katãe tso atiawo!” Ale kpovitɔawo ƒe amegã ɖe asi le wo katã ŋu wodzo.\nLã wɔadãwo nɔ avea me, eyata afima zɔzɔ menɔ dedie o. Gbeɖeka nɔvinyɔnu aɖe lã ati aɖe. Esi wòmu dze anyi la, ekpɔ be lã aɖe lɔe ɖe eme kple du. Esi wòkpɔ lãa ƒe amadede si le abe gbe ƒuƒu ene flu la, esusu be avugbɔe, gake emegbe afɔteƒe siwo wòkpɔ la fia be dzatae! Togbɔ be afɔku siawo nɔ anyi hã la, nɔviawo tu akpataa wu enu, eye wònye kafukafu tsoƒe na Yehowa si “daa dzo.”\nFebruary 1, 1963, nye ŋkeke ɖedzesi aɖe le teokrasi ŋutinya me le Kenya. Le ŋkeke ma dzi la, woʋu alɔdzedɔwɔƒe gbãtɔ, si nye xɔ ɖeka ko, si ƒe lolome nye meta 7.4 togodo, la nu. October 25, 1997, hã ganye ŋkeke ɖedzesi bubu le Kenya ƒe teokrasi ŋutinya me—enye Betel-ƒe si ƒe lolome nye meta 7,800 togodo la ŋukɔgbe! Ƒe etɔ̃ ƒe kutrikuku tamanamanae wotsɔ tu xɔa wu enui. Lɔlɔ̃nu faa dɔwɔla siwo tso dukɔ vovovo 25 me trɔ anyigba si nye bateƒe agblekagã 3.2 si gbe to ɖo la wòzu alɔdzedɔwɔƒe yeye si dze ani abe abɔ ene, afisi Betel-ƒomea me tɔ 80 anɔ.\nSusu geɖe li siwo ta wòle be dzi nadzɔ mí ɖe nusi Yehowa wɔ na eƒe amewo la ta. Míeda akpe nɛ be wòʋã esubɔlawo ƒe dzi be wokeke amesiwo dze le Kenya la diƒe ɖe enu eye wobiã ŋku ɖe wo didi ŋu, si wɔe be wòzu anyigba dzeani le gbɔgbɔ me.\n^ mm. 9 Watchtower Bible and Tract Society of New York, Inc. ye tae.\n^ mm. 13 Watchtower Bible and Tract Society of New York, Inc. ye tae.\nƉoe Ɖe Amewo Ɖoe Ɖe Amewo Amesiwo Dze la Didi le Kenya\nw01 2/15 axa 8-11


Yesaya 66 | Biblia Le Internet Dzi | Xexe Yeye Gɔmeɖeɖe\nNyateƒesubɔsubɔ kple alakpasubɔsubɔ (1-6)\nVidada Zion kple viawo (7-17)\nAmewo ƒo ƒu hena tadedeagu le Yerusalem (18-24)\n66 Ale Yehowa gblɔe nye esi: “Dziƒowo nye nye fiazikpui, eye anyigba nye nye afɔɖodzinu.+ Ekema xɔ ka ƒomevie miate ŋu atu nam,+Eye teƒe kae anye gbɔɖemeƒe nam?”+ 2 Yehowa be: “Nye ŋutɔ nye asie wɔ nu siawo katã,Ale be nu siawo katã li.+ Ke malé ŋku ɖe ame siNye ɖokuibɔbɔla, ame si ƒe gbɔgbɔ dzi nu te ɖo, eye wòdzona nyanyanya* ɖe nye nya ŋu la ŋuti.+ 3 Ame si wu nyitsu la sɔ kple ame si wu ame.+ Ame si tsɔ alẽ sa vɔe la sɔ kple ame si ŋe kɔ le avu nu.+ Ame si sa nunavɔ la sɔ kple ame si tsɔ haʋu sa vɔe.+ Ame si tsɔ ŋkuɖodzilifi do dzudzɔe la+ sɔ kple ame si wɔ akunya tsɔ yra ame.*+ Woawo ŋutɔwo tia woƒe mɔ,Eye ŋunyɔnuwo doa dzidzɔ na wo.* 4 Eya ta madi mɔ siwo dzi mato ahe to na wo,+Eye mahe nu siwo dzia ŋɔ na wo la ava wo dzi; Elabena esi meyɔ ame la, ame aɖeke metɔ o;Esi meƒo nu la, ame aɖeke meɖo to o;+ Wowɔ nu si nye vɔ̃ le ŋkunyeme ɖaa,Eye nu si medzea ŋunye o lae wotia be yewoawɔ.”+ 5 Mi ame siwo le dzodzom nyanyanya* ɖe Yehowa ƒe nya ŋu, mise eƒe gbe: “Mia nɔvi siwo léa fu mi, eye woɖea mi ɖe aga le nye ŋkɔ ta la, gblɔ be, ‘Woakafu Yehowa!’+ Ke Mawu ado na mi, eye wòahe dzidzɔ vɛ na mi,Gake woawo ya woaɖu ŋukpe.”+ 6 Hoowɔwɔ le ɖiɖim tso dua me, eye gbe aɖe le ɖiɖim tso gbedoxɔa me! Yehowa, ame si le to si eƒe futɔwo dze na la hem na wo la, ƒe gbee. 7 Edzi vi hafi va lé ku.+ Edzi ŋutsuvi hafi fu va ɖui gɔ̃ hã. 8 Ame kae se nu sia tɔgbi kpɔ? Ame kae kpɔ nu siawo tɔgbi kpɔ? Ðe woadzi anyigba aɖe le ŋkeke ɖeka dzia? Alo ɖe woadzi dukɔ aɖe zi ɖeka kpoyia? Gake esi Zion ya lé ku ko la, edzi viawo zi ɖeka kpoyi. 9 Yehowa be: “Ðe maʋu vidzidɔ nu, evɔ nyemana woadzi via oa?” Wò Mawu la be: “Alo ɖe mana vi nado gbɔna, evɔ maxe mɔa?” 10 Mi ame siwo katã lɔ̃ Yerusalem la, mikpɔ dzidzɔ eye mitso aseye kplii.+ Mi ame siwo katã faa konyi ɖe eta, mitso aseye kplii,+ 11 Elabena miano eƒe akɔfafa ƒe no wòaɖi kɔ na mi;Mianoe nyuie eye miase vivi le eƒe ŋutikɔkɔe geɖe la me. 12 Elabena ale Yehowa gblɔe nye esi: “Kpɔ ɖa, mana ŋutifafa naɖo egbɔ abe tɔsisi ene,+Eye dukɔwo ƒe ŋutikɔkɔe ava nɛ abe tɔʋu si gba go ene,+ Miano eƒe no, eye wòakɔ mi ɖe axadame,Eye wòakɔ mi ɖe ata ta. 13 Ale si vidada faa akɔ na via la,Nenemae manɔ akɔ fam na mi;+Eye woafa akɔ na mi le Yerusalem ta.+ 14 Miakpɔe, eye miaƒe dzi atso aseye,Ŋusẽ aɖo miaƒe ƒuwo ŋu abe gbe dama ene. Yehowa aɖe eƒe asi* afia esubɔlawo,Ke abu fɔ eƒe futɔwo.”+ 15 “Elabena Yehowa gbɔna abe dzo ene,+Eye eƒe tasiaɖamwo le abe ahom ene,+Ne wòaɖo eteƒe na wo le dɔmedzoe me,Eye wòaka mo na wo le dzoƒaɖe me.+ 16 Elabena Yehowa atsɔ dzo adrɔ̃ ʋɔnui,Atsɔ eƒe yi ɖe ŋutilãwo* katã ŋu,Eye ame siwo Yehowa awu la asɔ gbɔ. 17 “Ame siwo kɔa wo ɖokuiwo ŋu, eye wowɔa wo ɖokui dzadzɛ, be yewoage ɖe abɔwo* me,+ eye wokplɔa nu si le eƒe titina la ɖo, ame siwo ɖua halã,+ ŋunyɔnuwo kple afiwo+ la katã nu ayi,” Yehowa ye gblɔe. 18 “Esi menya woƒe dɔwɔwɔwo kple woƒe tamesusuwo ta la, megbɔna be maƒo dukɔwo kple gbegbɔgblɔwo katã nu ƒu; eye woava kpɔ nye ŋutikɔkɔe.” 19 “Maɖo dzesi aɖe ɖe wo dome, eye madɔ ame siwo si la dometɔ aɖewo ɖe dukɔwo, ɖe Tarsis,+ Pul kple Lud,+ siwo nye aŋutrɔdalawo, Tubal kple Yavan,+ ɖe ƒukpo siwo le didiƒe, ame siwo mese ŋunye nya alo kpɔ nye ŋutikɔkɔe kpɔ o; eye woaɖe gbeƒã nye ŋutikɔkɔe le dukɔwo dome.+ 20 Woakplɔ nɔviwòwo katã tso dukɔwo katã dome,+ eye woanɔ sɔwo dzi, woanɔ tasiaɖamwo kple tasiaɖam siwo tame wogba la me, eye woanɔ tedzisɔwo kple kposɔ ɖeablɛwo dzi, ava nye to kɔkɔe la dzi, ava Yerusalem, wòanye nunana na Yehowa, abe ale si Israel-viwo tsɔa nunana ɖe nu dzadzɛwo me vaa Yehowa ƒe mee ene,” Yehowa ye gblɔe. 21 “Eye matsɔ wo dometɔ aɖewo aɖo nunɔlawo kple Lewi viwo,” Yehowa ye gblɔe. 22 “Elabena ale si ko dziƒo yeye kple anyigba yeye+ siwo wɔm mele la anɔ anyi le ŋkunyemee la, nenemae miaƒe dzidzimeviwo kple miaƒe ŋkɔ hã anɔ anyi ɖaa,”+ Yehowa ye gblɔe. 23 “Eye wòava eme be, le dzinu yeye sia dzinu yeye kple sabat sia sabat dzi la,Ŋutilãwo katã* ava de ta agu ɖe ŋkunyeme,”+ Yehowa ye gblɔe. 24 “Eye woado ayi aɖakpɔ ame siwo da vo ɖe ŋunye la ƒe kukuawo;Elabena woƒe nyéwo maku o,Eye woƒe dzo la matsi o,+Eye woazu ŋunyɔnu na amegbetɔwo katã.”*\n^ Alo, “wòtsia dzi.”\n^ Agate ŋu afia, “ame si kafua legba.”\n^ Alo, “ame siwo tsia dzi.”\n^ Efia, abɔ tɔxɛ siwo wozãna le trɔ̃subɔsubɔ me.\n^ Alo, “Amegbetɔwo katã.”


GBE BUBU Albanian Arabic Armenian (West) Bengali Bicol Bislama Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Gujarati Hiligaynon Hindi Hungarian Icelandic Indonesian Italian Japanese Kannada Kinyarwanda Korean Latvian Lithuanian Malagasy Malayalam Marathi Myanmar Norwegian Pangasinan Papiamento (Curaçao) Persian Polish Portuguese Punjabi Rarotongan Romanian Samoan Sepedi Setswana Shona Slovak Slovenian Spanish Sranantongo Swahili Swedish Tagalog Tahitian Telugu Thai Tshiluba Turkish Twi Ukrainian Urdu Vietnamese Zulu\nNyanyuiawo—Wogale Glãkahehea Dzi\nÐe Yesu Kristo ƒe dzidzi ŋuti nuŋlɔɖi siwo le Nyanyuigbalẽawo me nye nyateƒea?\nEyae gblɔ Todzimawunya la?\nEyae gblɔe nyateƒe be: “Nyee nye mɔ la kple nyateƒe la kpakple agbe la”?—YOHANES 14:6.\nAGBALẼNYALA 80 aɖewo dzro nya siawo tɔgbe me le Yesu Ŋuti Numedzrokpekpe si wowɔna zi eve le ƒe ɖeka me tso ƒe 1985 me la me. Agbalẽnyalawo ƒe hatsotso sia ɖo nya siawo ŋu wòwɔ mo yaa ŋutɔ. Kpekpea me nɔlawo da akɔ ɖe Nyanyuiawo me nya ɖesiaɖe si wobe Yesu gblɔ dzi. Akɔdakpe dzĩ fia be Yesue gblɔ nyaa nyateƒe. Akɔdakpe si le hɛ̃ fia be nyaa ɖi esi Yesu anya gblɔ. Akɔdakpe si fu kpii fia be susu si le nyawo me de Yesu tɔwo ɖi ge, gake menye eyae gblɔ nyaa o. Akɔdakpe yibɔ ya menyo kura o, si fia be xotutu mee wova kpɔ nyaa tsoe emegbe.\nYesu Ŋuti Numedzrokpekpea me nɔlawo to mɔ sia dzi gbe nya ene siwo míetsɔ wɔ biabiae le gɔmedzedzea me la katã. Le nyateƒe me la, wotia akɔdakpe yibɔ na Nyanyuiawo me nya siwo wobe Yesu gblɔ la ƒe alafa memama 82 sɔŋ. Le woƒe nya nu la, nudzɔdzɔ siwo wogblɔ tso Yesu ŋu le Nyanyuigbalẽawo kple agbalẽ bubuwo me ƒe alafa memama 16 koe dze abe kakaɖedzi le wo ŋu ene.\nÐikeke le Nyanyuiawo ŋu alea menye nu yeye o. Ðikeke le Nyanyuiawo ŋu do mo ɖa le ƒe 1774 me esime wota axa 1,400-gbalẽ aɖe si Hermann Reimarus ŋlɔ le eƒe ku megbe; amesia nye Ɣedzeƒegbegbɔgblɔwo fialagã le Hamburg, Germany. Le agbalẽ ma me la, Reimarus gblɔ ɖikenya goglo aɖewo le Nyanyuiawo me nudzɔdzɔwo ƒe nyateƒenyenye ŋu. Ŋkuléle ɖe nya siwo wotsɔ ŋlɔ Yesu ƒe agbenɔnɔ ŋutinya le Nyanyuigbalẽ eneawo me ŋu kpakple nusiwo dze abe ɖe wotsi tre ɖe wo nɔewo ŋu dzie wònɔ te ɖo gblɔ eƒe nyawo. Tso ɣemaɣi la, ɖikelawo kea ɖi zi geɖe le Nyanyuiawo ƒe nyateƒenyenye ŋu, eye wòna amewo megava ka ɖe nuŋlɔɖi siawo dzi o le mɔ aɖewo nu.\nNya si agbalẽnyala siawo gblɔna le Nyanyuigbalẽawo me nuŋlɔɖiwo ŋue nye be wonye mawusubɔsubɔ me nyakpakpa siwo ame ɖekaɖeka aɖewo to vɛ. Nya siwo agbalẽnyala ɖikela siawo biana zi geɖe enye be: Ðe wòanye be woƒe dzixɔsewo wɔe be Nyanyuigbalẽ eneawo ŋlɔlawo ɖe ami ɖe nyateƒea ŋutɔŋutɔa? Ðe wòanye be ɖoɖo si nɔ Kristotɔ gbãtɔwo ƒe ƒuƒoƒoa si wɔe be wogbugbɔ trɔ asi le Yesu ƒe ŋutinyaa ŋu alo kpa ɖewo kpeea? Nyanyuiawo ƒe akpa kawoe ate ŋu anye nyateƒetoto ke menye nyakpakpawo o?\nAmesiwo wonyi le mawudzimaxɔselawo alo xexemetɔwo dome xɔe se be Biblia—Nyanyuigbalẽawo hã le eme—nye agbalẽ si yɔ fũ kple xotutuwo kple nyakpakpawo. Azɔ hã Kristodukɔa ƒe ʋukɔkɔɖi, ameteteɖeanyi, ɖekamawɔmawɔ, kple mawumavɔ̃mavɔ̃ ŋutinyawo wɔa mo yaa na ame bubuwo. Amesiawo mekpɔ susu si ta woalé fɔ ɖe nuŋlɔɖi siwo wobua nu kɔkɔewoe le Kristodukɔa me ŋu o. Wose le wo ɖokui me be glitoto gbɔlowo dzi kokokoe woanya tu agbalẽ siwo to alakpasubɔsubɔha vɛ ɖo.\nNukae nèsusu? Ðe wòle be nàɖe mɔ na agbalẽnyala aɖewo siwo kea ɖi Nyanyuiawo me nyawo ƒe nyateƒenyenye nana wò susu nawɔ evevea? Ne èse wogblɔ be ɖe Nyanyuigbalẽawo ŋlɔlawo kpa nyaawo la, ɖe wòle be nàɖe mɔ esia nana màgaka ɖe woƒe nuŋlɔɖiwo dzi oa? Ðe wòle be Kristodukɔa ƒe mawumavɔ̃mavɔ̃ ŋutinya nana nàke ɖi kakaɖedzi si le Nyanyuiawo ŋua? Míekpe wò be nàdzro nyateƒenya aɖewo me.\nGlitotowoe le Nyanyuiawo me loo alo nyateƒenyawoe?\nYesu Le Zɔzɔm le Atsiaƒu Dzi/The Doré Bible Illustrations/Dover Publications\nMegbe ɖaa, axa 3-5 kple 8: Le Freer Gallery of Art, Smithsonian Institution, Washington, D.C. ƒe mɔɖeɖe nu\nƉoe Ɖe Amewo Ɖoe Ɖe Amewo Nyanyuiawo—Wogale Glãkahehea Dzi\nw00 5/15 axa 3-4


Srɔ̃ɖeɖe—Eƒe Dzɔtsoƒe Kple Taɖodzinu | Nusɔsrɔ̃\nGBE BUBU Acholi Afrikaans Albanian Amerika Tokunɔgbe Amharic Angola Tokunɔgbe Arabic Argentina Tokunɔgbe Armenian Australia Tokunɔgbe Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazil Tokunɔgbe Britain Tokunɔgbe Bulgarian Catalan Cebuano Chichewa Chile Tokunɔgbe China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitumbuka Chiyao Chuvash Cibemba Cinyanja Colombia Tokunɔgbe Croatian Czech Dangme Danish Dutch Ecuador Tokunɔgbe Efik Estonian Eŋlisi Eʋegbe Fijian Finland Tokunɔgbe Finnish Fon Franse Ga Georgian German Germany Tokunɔgbe Greek Guarani Gujarati Gun Hausa Hebrew Hiligaynon Hindi Hungarian Ibanag Icelandic Igbo Iloko Indonesian Isoko Italian Italy Tokunɔgbe Japan Tokunɔgbe Japanese Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexico Tokunɔgbe Mixe Mongolian Moore Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Pangasinan Papiamento (Curaçao) Paraguay Tokunɔgbe Persian Peru Tokunɔgbe Pidzin (Kamerun) Poland Tokunɔgbe Polish Portuguese Punjabi Quechua (Bolivia) Romanian Runyankore Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Solomon Islands Pidgin South Africa Tokunɔgbe Spain Tokunɔgbe Spanish Sranantongo Swahili Swati Swedish Tagalog Taiwan Tokunɔgbe Tajiki Tamil Tatar Telugu Tetun Dili Thai Tigrinya Tiv Tok Pisin Tsonga Turkish Turkmen Tuvaluan Twi Tzotzil Ukrainian Urdu Urhobo Uzbek Venda Venezuela Tokunɔgbe Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Tokunɔgbe Zulu\n“Yehowa Mawu gblɔ be: ‘Menyo be ame la ɖeka ko nanɔ anyi o. Mawɔ kpeɖeŋutɔ si asɔ nɛ la nɛ.’”—1 MOSE 2:18.\nHADZIDZI: 36, 11\nNu ka tae míagblɔ be srɔ̃ɖeɖe nye nunana tso Mawu gbɔ?\nNya kae nàgblɔ le srɔ̃ɖeɖe ŋu tso Adam wɔɣi va se ɖe Yesu ƒe anyigbadzinɔɣi?\nNu kae akpe ɖe Kristotɔ ŋu wòatso nya me nenye be aɖe srɔ̃?\n1, 2. (a) Aleke srɔ̃ɖeɖe dze egɔmee? (b) Nu kae atsu kple asi gbãtɔ kpɔ dze sii le srɔ̃ɖeɖe ŋu? (Kpɔ foto si le nyati sia ƒe gɔmedzedze.)\nESƆ le dzɔdzɔme nu be ame naɖe srɔ̃. Gake aleke srɔ̃ɖeɖe dze egɔmee, eye nu kae nye eƒe taɖodzinu? Esia nyanya akpe ɖe mía ŋu be susu nyui nanɔ mía si le srɔ̃ɖeɖe kple eƒe viɖewo ŋu. Esi Mawu wɔ ame gbãtɔ Adam la, ekplɔ lãwo va egbɔ be wòatsɔ ŋkɔ na wo. Ke “kpeɖeŋutɔ aɖeke meli si asɔ na amea ya o.” Eya ta Mawu na ŋutsua dɔ alɔ̃ yi eme ʋĩi, eye wòɖe eƒe agbaƒuti ɖeka tsɔ wɔ nyɔnui, eye wòkplɔe vɛ nɛ. (Xlẽ 1 Mose 2:20-24.) Edze ƒãa be Mawue ɖo srɔ̃ɖeɖe anyi.\n2 Yesu na míenya be Yehowa ŋutɔe gblɔ be: “Ŋutsu agblẽ fofoa kple dadaa ɖi, eye wòaku ɖe srɔ̃a ŋu, eye wo ame evea woazu ŋutilã ɖeka.” (Mat. 19:4, 5) Esi Mawu ɖe Adam ƒe agbaƒuti ɖeka tsɔ wɔ nyɔnui la, ena atsu kple asi gbãtɔa kpɔe be yewozu ŋutilã ɖeka. Mewɔ ɖoɖo aɖeke be ame nagbe srɔ̃a alo aɖe bubu akpee o.\nSUSU SI TA YEHOWA ÐO SRƆ̃ÐEÐE ANYI\n3. Srɔ̃ɖeɖe ƒe taɖodzinu vevi aɖee nye ka?\n3 Adam kpɔ dzidzɔ ɖe srɔ̃a ŋu helɔ̃e vevie, eye wòna ŋkɔe emegbe be Xawa. Esi nyɔnua ‘sɔ na amea’ ta la, enye “kpeɖeŋutɔ” si ana woado dzidzɔ na wo nɔewo gbe sia gbe abe srɔ̃ŋutsu kple srɔ̃nyɔnu ene. (1 Mose 2:18) Srɔ̃ɖeɖe ƒe taɖodzinu vevi aɖee nye be woadzi ayɔ anyigba dzi. (1 Mose 1:28) Togbɔ be viwo lɔ̃a wo dzilawo vevie hã la, woatsi aɖe srɔ̃ adzo le wo gbɔ ahaɖo ƒome yeye anyi. Amegbetɔwo ayɔ anyigba la dzi va ɖo afi si sɔ, eye woakeke woƒe paradisoƒea ɖe enu va se ɖe esime anyigba bliboa zu paradiso.\n4. Nu kae dzɔ ɖe srɔ̃ɖeɖe gbãtɔ dzi?\n4 Srɔ̃ɖeɖe gbãtɔ va ɖo afɔku gã aɖe me esi Adam kple Xawa wɔ woƒe tiatiawɔblɔɖe ŋu dɔ le mɔ gbegblẽ nu hegbe toɖoɖo Yehowa. Satana Abosam, si nye “da xoxo la,” ble Xawa wòsusui be ne yeɖu “sidzedze nyui kple vɔ̃ ƒe ati la” ƒe tsetsea la, nunya tɔxɛ aɖe asu ye si be ye ŋutɔ yeate ŋu atso nya me le nyui kple vɔ̃ ŋu. Mede bubu srɔ̃a ƒe tanyenye ŋu o, elabe mebia eƒe susu hafi tso nya me o. Adam hã meɖo to Mawu o, ke boŋ elɔ̃ xɔ atikutsetse si Xawa tsɔ nɛ la ɖu hamham.—Nyaɖ. 12:9; 1 Mose 2:9, 16, 17; 3:1-6.\n5. Nu kae míate ŋu asrɔ̃ tso ale si Adam kple Xawa ɖo nya ŋu na Yehowae me?\n5 Esi Mawu bia gbe Adam la, eda fɔbubua ɖe srɔ̃a dzi hegblɔ be: “Nyɔnu si nètsɔ nam be wòanɔ gbɔnye lae na ati la ƒe tsetsem meɖu.” Xawa hã da fɔbubua ɖe da si blee dzi. (1 Mose 3:12, 13) Gake woƒe nu koe le ya xɔm, wo tɔ medzɔ kura o! Yehowa bu fɔ atsu kple asi dzeaglã mawo ɖe woƒe tosesẽa ta. Esia nye nuxlɔ̃ame na mí! Be srɔ̃ɖeɖe nadze edzi la, ele be atsu kple asia naɖo to Yehowa ahalɔ̃ ɖe woƒe agɔdzedzewo dzi.\n6. Aleke nàɖe 1 Mose 3:15 mee?\n6 Togbɔ be Satana tɔtɔ nuwo le Eden-bɔa me hã la, Yehowa na mɔkpɔkpɔ amegbetɔwo le nyagblɔɖi gbãtɔ si le Biblia me la me. (Xlẽ 1 Mose 3:15.) “Nyɔnu la ƒe dzidzimevi” agbã ta na mawudɔla dzeaglã ma. To esia dzi la, Yehowa na míekpɔ kadodo tɔxɛ si le eya kple mawudɔla dzɔdzɔewo ƒe aʋakɔ gã siwo subɔnɛ le dziƒo la dome. Ŋɔŋlɔawo fia mí be Mawu adɔ eƒe habɔbɔ ma si le abe srɔ̃a ene la me tɔ aɖe ‘wòagbã ta na’ Abosam, eye wòaʋu mɔ ɖi na amegbetɔ toɖolawo be woanɔ agbe tegbee le anyigba dzi. Esia ana tame si Yehowa ɖo tso gɔmedzedzea, si to atsu kple asi gbãtɔa ŋu la, nava eme.—Yoh. 3:16.\n7. (a) Aleke srɔ̃ɖeɖewo va le tso esime Adam kple Xawa dze aglã? (b) Nu kae Biblia bia tso srɔ̃tɔ eveawo si?\n7 Adam kple Xawa ƒe aglãdzedze gblẽ nu le woƒe srɔ̃ɖeɖea kple srɔ̃ɖeɖe bubuwo katã ŋu. Le kpɔɖeŋu me, Xawa kpe fu geɖe le fufɔfɔ kple vidzidzi me, eye aleae wòle le eƒe dzidzimevi nyɔnuwo hã gome. Nyɔnuwo ƒe susu katã nɔa wo srɔ̃wo ŋu, gake ŋutsuawo ɖua wo dzi, alo sẽa ŋuta le wo ŋu gɔ̃ hã, abe ale si míele ekpɔm le srɔ̃ɖeɖe geɖewo me egbea ene. (1 Mose 3:16) Biblia bia tso srɔ̃ŋutsuwo si be woawɔ woƒe tanyenyea ŋu dɔ le lɔlɔ̃ me. Eye srɔ̃nyɔnuwo nabɔbɔ ɖe wo srɔ̃wo te. (Ef. 5:33) Eya ta srɔ̃tɔ Mawu vɔ̃la siwo sea nu gɔme na wo nɔewo ƒe kuxiwo dzi ɖena kpɔtɔna, eye wokpɔa nyawo gbɔ keŋkeŋ ɣeaɖewoɣi.\nSRƆ̃ÐEÐEWO—TSO ADAM DZI VA ÐO TSIÐƆÐƆA DZI\n8. Aleke srɔ̃ɖeɖewo nɔ tso Adam dzi va ɖo Tsiɖɔɖɔa dzi?\n8 Adam kple Xawa dzi viŋutsuwo kple vinyɔnuwo hafi va ku le woƒe nu vɔ̃ kple blibomademade ta. (1 Mose 5:4) Wo vi gbãtɔ Kain ɖe nɔvianyɔnuwo dometɔ ɖeka. Kain tɔgbuiyɔvi Lamek ye nye ame gbãtɔ si ŋu Biblia gblɔ le be eɖe srɔ̃ eve. (1 Mose 4:17, 19) Tso Adam dzi va se ɖe Noa ƒe ŋkekea me Tsiɖɔɖɔa dzi la, ame ʋɛ aɖewo koe wogblɔ be wosubɔ Yehowa. Wo dometɔ aɖewoe nye Abel, Enok kple Noa kpakple eƒe ƒomea. Biblia gblɔ be, le Noa ƒe ŋkekea me la, “Mawu vavã la ƒe viwo kpɔ be amegbetɔwo ƒe vinyɔnuwo dze tugbe ŋutɔ. Ale woɖe wo dometɔ siwo katã dze wo ŋu.” Esia mele dzɔdzɔme nu o, eya ta vi siwo mawudɔla siwo do amegbetɔŋutilã kple nyɔnuawo dzi la zu tagbɔsesẽtɔ vɔ̃ɖi nyanyra siwo woyɔna be Nefilimwo. Azɔ hã ‘amegbetɔ ƒe nu vɔ̃ɖi wɔwɔ do agbogbo ɖe anyigba la dzi,’ eye “eƒe dzimesusuwo katã le vɔ̃wɔwɔ ko ŋu ɖaa.”—1 Mose 6:1-5.\n9. Nu kae Yehowa tu kple ame baɖawo le Noa ƒe ŋkekea me, eye nu kae míesrɔ̃ tso nudzɔdzɔ ma me?\n9 Yehowa tsɔ Tsiɖɔɖɔ tsrɔ̃ ame vlo mawo le Noa ƒe ŋkekea me, elabe ‘wɔ baɖa, ku baɖae wua ame.’ Ɣemaɣi amewo ƒe susu katã le woƒe gbe sia gbe nuwɔnawo abe srɔ̃ɖeɖe ene ŋu ale gbegbe be wometsɔ ɖeke le nya siwo “Noa, dzɔdzɔenyenye ƒe gbeƒãɖela,” nɔ gbɔgblɔm tso tsɔtsrɔ̃ si gbɔna ŋu me o. (2 Pet. 2:5) Yesu tsɔ woƒe ŋkekea sɔ kple mía tɔ. (Xlẽ Mateo 24:37-39.) Egbea ame akpa gãtɔ ɖe to ɖa le Fiaɖuƒeŋutinya nyui si ƒe gbeƒã ɖem míele le anyigba bliboa dzi be wòanye ɖaseɖiɖi na dukɔwo katã hafi xexe vɔ̃ɖi sia nawu enu la ŋu. Mele be míaɖe mɔ ƒomenyawo, abe srɔ̃ɖeɖe kple vidzidzi ene, nava xɔ susu me na mí ale gbegbe be míaŋlɔ be be Yehowa ƒe ŋkekea gogo o.\nSRƆ̃ÐEÐEWO—TSO TSIÐƆÐƆA DZI VA ÐO YESU ŊƆLI\n10. (a) Gbɔdɔdɔnuwɔna kawo mee dukɔ geɖewo ƒo wo ɖokuiwo ɖo le blema? (b) Kpɔɖeŋu nyui kae Abraham kple Sara ɖo le woƒe srɔ̃ɖeɖe me?\n10 Togbɔ be srɔ̃ ɖeka koe nɔ Noa kple viaŋutsuwo dometɔ ɖe sia ɖe si hã la, amewo ɖe srɔ̃ geɖe le blema. Le teƒe geɖe la, gbɔdɔdɔ manɔsenu bɔ ale gbegbe be wotsɔe tsaka kple woƒe subɔsubɔ gɔ̃ hã. Esi Abraham kple srɔ̃a Sara wɔ Mawu ƒe gbe dzi heʋu yi Kanaan la, anyigba ma dzi tɔwo wɔa nu nyɔŋu siwo ɖia gbɔ srɔ̃ɖeɖe. Yehowa tsrɔ̃ Sodom kple Gomora le esi woƒo wo ɖokui ɖe gbɔdɔdɔnuwɔna nyɔŋuwo me ta. Abraham ya nye ƒome ƒe ta nyui, eye Sara hã ɖo kpɔɖeŋu nyui ɖi le ale si wòbɔbɔna ɖe srɔ̃a ƒe tanyenye te me. (Xlẽ 1 Petro 3:3-6.) Abraham na woɖe Yehowa subɔla na via Isak. Eye Isak vi Yakob hã tsi dzi ɖe tadedeagu vavãtɔ ŋu nenema ke. Viawo ƒe dzidzimeviwoe va zu Israel-to 12-awo.\n11. Aleke Mose ƒe Sea kpɔ Israel-viwo tae?\n11 Emegbe Yehowa bla nu kple Yakob, si wogayɔna be Israel, ƒe dzidzimeviwo. Ena mɔfiame wo le Mose ƒe Sea me, si akpe ɖe wo ŋu be woakpɔ srɔ̃ geɖe ɖeɖe, si nye nu si bɔ ɣemaɣi la ŋu nyawo gbɔ. Sea bia be Israel-viwo nagaɖe srɔ̃ tso trɔ̃subɔdukɔwo me o, ale be woƒe subɔsubɔ nanɔ dzadzɛ. (Xlẽ 5 Mose 7:3, 4.) Ne kuxi sesẽwo ɖo srɔ̃ɖeɖewo me la, ametsitsiwo kpena ɖe wo ŋu. Ðoɖo le Sea me ku ɖe nuteƒemawɔmawɔ, ŋuʋaʋã kple vɔ̃bubu ɖe ame srɔ̃ ŋu ŋuti. Woɖe mɔ ɖe srɔ̃gbegbe ŋu na wo, gake ɖoɖo le eya hã ŋu. Ŋutsu ate ŋu agbe srɔ̃a ne ewɔ “nu manyomanyo aɖe.” (5 Mose 24:1) Womegblɔ “nu manyomanyo” si tɔgbi wòanye o, gake anɔ eme godoo be manye nya suesuewo o.—3 Mose 19:18.\nMÈGAWƆ ALAKPANU ÐE SRƆ̃WÒ ŊU O\n12, 13. (a) Agbe ka nɔm ŋutsu aɖewo le ɖe wo srɔ̃wo ŋu le Malaki ƒe ɣeyiɣia me? (b) Egbea ne srɔ̃tɔ xɔnyɔnyrɔ aɖe wɔ ahasi heva ɖe ame bubu la, nu kae adzɔ ɖe edzi?\n12 Le nyagblɔɖila Malaki ƒe ŋkekea me la, srɔ̃ŋutsu Yudatɔ geɖewo nɔ alakpanu wɔm ɖe wo srɔ̃wo ŋu, eye wotsɔa nya maɖinyawo tsoa wo nu hegbea wo. Anye be ɖe ŋutsu mawo gblẽ woƒe ɖekakpuimesrɔ̃wo ɖi be yewoaɖe ɖetugbuiwo alo dutanyɔnuwo. Yuda-ŋutsuwo kpɔtɔ nɔ alakpanu wɔm ɖe wo srɔ̃wo ŋu henɔ wo gbem “le nya sia nya ta” va se ɖe Yesu ƒe anyigbadzinɔɣi. (Mat. 19:3) Yehowa Mawu lé fu srɔ̃gbegbe.—Xlẽ Malaki 2:13-16.\n13 Egbea Yehowa ƒe amewo meɖea mɔ ɖe alakpanuwɔwɔ le srɔ̃ɖeɖe me ŋu o. Gake tsɔe be srɔ̃tɔ xɔnyɔnyrɔ aɖe wɔ ahasi eye wògbe srɔ̃a heva ɖe ame ma. Ele be woaɖe nu vɔ̃ wɔla matrɔdzime la ɖa le hamea me be hamea nakpɔtɔ anɔ dzadzɛ. (1 Kor. 5:11-13) Ele be amea ‘natse ku siwo dze dzimetɔtrɔ’ hafi woagaxɔe ɖe hamea me. (Luka 3:8; 2 Kor. 2:5-10) Ele eme be womeɖo ɣeyiɣi didi si ava yi hafi woagaxɔ amea o ya, gake mele be woayɔ ɖe ame si wɔ alakpanu sia tɔgbi le Mawu ƒe amewo dome la xɔxɔ ŋu o. Ate ŋu axɔ ƒe ɖeka alo esi wu nenema hafi nu vɔ̃ wɔlaa nawɔ nu si aɖee afia be etrɔ dzi me vavã. Ne wogbugbɔ xɔe ɖe hamea me gɔ̃ hã la, mefia be edo le ta dzi nɛ o, woabia akɔntae le “Mawu ƒe ʋɔnudrɔ̃zikpui la ŋgɔ.”—Rom. 14:10-12; kpɔ Eŋlisigbe me Gbetakpɔxɔ, November 15, 1979, axa 31-32 (Fransegbe me tɔ, February 15, 1980, axa 31-32).\nKRISTOTƆWO ƑE SRƆ̃ÐEÐE\n14. Taɖodzinu ka gbɔe Sea ɖo?\n14 Mose ƒe Sea fia mɔ Israel-viwo ƒe 1,500 kple edzivɔ. Mɔfiame siwo le eme kpe ɖe Mawu ƒe amewo ŋu wokpɔ ƒomenyawo kple nya bubuwo gbɔ, eye wòkplɔ wo yi Mesia la gbɔe. (Gal. 3:23, 24) Yesu ƒe kua he Se la va nuwuwui, eye Mawu wɔ ɖoɖo yeye. (Heb. 8:6) Ðoɖo yeye sia megaɖe mɔ ɖe nu siwo nɔ Sea me la dometɔ aɖewo ŋu o.\n15. (a) Srɔ̃ɖeɖe ƒe ɖoɖo kae kplɔa Kristotɔwo? (b) Nu kawoe wòle be wòanɔ susu me na Kristotɔ ne ele srɔ̃gbegbe ŋu bum?\n15 Esi Yesu nɔ nya ŋu ɖom na Farisitɔ aɖewo la, egblɔ be togbɔ be Mose ƒe Sea ɖe mɔ na wo be woagbe wo srɔ̃wo hã la, “menye nenemae wòle tso gɔmedzedzea me o.” (Mat. 19:6-8) Yesu ƒe nya sia ɖee fia be ɖoɖo si Mawu wɔ ɖe srɔ̃ɖeɖe ŋu le Eden-bɔa me la dzie Kristo hamea azɔ ɖo. (1 Tim. 3:2, 12) Esi atsu kple asi nye “ŋutilã ɖeka” ta la, ele be woaku ɖe wo nɔewo ŋu goŋgoŋ, eye woana lɔlɔ̃ na Mawu kple wo nɔewo nado ŋusẽ woƒe srɔ̃ɖeɖea. Ne ame ɖeka gbe srɔ̃a le setɔwo gbɔ, evɔ menye le ahasiwɔwɔ ta o la, mevo aɖe srɔ̃ bubu gbeɖe o. (Mat. 19:9) Ate ŋu adzɔ be srɔ̃tɔ maɖifɔa natiae be yeatsɔe ake ye srɔ̃ si wɔ ahasi hetrɔ dzi me la, abe ale si ko nyagblɔɖila Hosea tsɔ srɔ̃a Gomer ƒe ahasiwɔwɔ kee ene. Nenema kee Yehowa kpɔ nublanui na Israel dukɔ si wɔ gbɔgbɔmehasi esime wotrɔ dzi me. (Hos. 3:1-5) Tsɔ kpe ɖe eŋu la, ne srɔ̃tɔ aɖe nya nyuie be ye srɔ̃ wɔ ahasi evɔ wo kplii wodɔ la, efia be etsɔe kee eye magate ŋu anɔ te ɖe ema dzi agbee wòasɔ le Ŋɔŋlɔawo nu o.\n16. Nya kae Yesu gblɔ le trenɔnɔ ŋu?\n16 Yesu na wòdze ƒãa be mɔɖeɖe meli be Kristotɔ nagbe srɔ̃a o, negbe ɖe srɔ̃a wɔ ahasi ko hafi. Eyome eƒo nu tso ame siwo si trenɔnɔ ƒe “nunana” le ŋu. Eye wògblɔ be: “Ame si ate ŋui la, newɔe.” (Mat. 19:10-12) Ame geɖe tiae be yewoanɔ tre ale be yewoate ŋu asubɔ Yehowa susuhenuwo manɔmee. Wodze na kafukafu!\n17. Nu kae ate ŋu akpe ɖe Kristotɔ ŋu wòatso nya me nenye be aɖe srɔ̃?\n17 Be ame naɖe srɔ̃ alo anɔ tre la, ehiã be eya ŋutɔ nadzro eƒe dzi me akpɔe ɖa be yeate ŋu anɔ anyi srɔ̃maɖemaɖe mahã. Apostolo Paulo kafu trenɔnɔ, gake egblɔ be: “Le gbɔdɔdɔ manɔsenu ƒe bɔbɔ ta la, srɔ̃ nenɔ ŋutsu sia ŋutsu si, eye srɔ̃ nenɔ nyɔnu sia nyɔnu si.” Paulo gblɔ ƒu edzi be: “Ne womate ŋu aɖu wo ɖokuiwo dzi o la, ekema woaɖe srɔ̃, elabena enyo be woaɖe srɔ̃ wu be fieŋufieŋu nanɔ fu ɖem na ame.” Srɔ̃ɖeɖe ate ŋu akpɔ ame ta tso fieŋufieŋu si kplɔa ame dea ɖokuigbɔdɔdɔ kple matrewɔwɔ me la me. Ame ƒe ƒexɔxɔ hã le vevie, elabena apostoloa gblɔ be: “Ke ne ame aɖe susu be yemele nu wɔm ɖe yeƒe ɖekakpuinyenye alo ɖetugbuinyenye ŋu nyuie o, eye wòto sɔhɛnyenye me do la, ekema nu si wòawɔe nye esi: newɔ nu si dim wòle; mewɔ nu vɔ̃ o. Neɖe srɔ̃ faa.” (1 Kor. 7:2, 9, 36; 1 Tim. 4:1-3) Gake yɔyɔ gblẽa nu, eya ta mele be gbɔdɔdɔ ƒe dzodzro sesẽ si nɔa sɔhɛwo me naƒoe ɖe wo nu woaɖe srɔ̃ o. Ðewohĩ wometsi atsɔ srɔ̃ɖeɖe me gbanɔamedziwo o.\n18, 19. (a) Ame kawoe dze aɖe srɔ̃ le Kristo hamea me? (b) Nu ka mee míadzro le nyati si kplɔ esia ɖo me?\n18 Ŋutsu kple nyɔnu Kristotɔ siwo tsɔ wo ɖokuiwo ɖe adzɔgbe na Yehowa eye wolɔ̃e kple woƒe dzi bliboe dze aɖe srɔ̃ le hamea me. Ele be woƒe lɔlɔ̃ na wo nɔewo nasa kɔ ale gbegbe be woadi be yewoanɔ anyi ɖaa abe srɔ̃tɔwo ene. Eye Yehowa ayra wo ne wowɔ ɖe eƒe aɖaŋuɖoɖo be woaɖe srɔ̃ “le Aƒetɔ la me ko” la dzi. (1 Kor. 7:39) Ne wonya ɖe srɔ̃ ko la, ehiã be woalɔ̃ ɖe edzi be Biblia mee aɖaŋuɖoɖo nyuitɔ si ana yewoƒe srɔ̃ɖeɖea navivi la le.\n19 Egbea míele ‘ŋkeke mamlɛawo’ me, eye nɔnɔme nyui siwo ana srɔ̃ɖeɖewo nadze edzi la mele ame akpa gãtɔ si le xexea me o. (2 Tim. 3:1-5) Eya ta le nyati si kplɔ esia ɖo me la, míadzro Biblia me mɔfiame vevi aɖewo siwo akpe ɖe mí Kristotɔwo ŋu be míaƒe srɔ̃ɖeɖe navivi eye dzidzɔ nanɔ eme togbɔ be kuxiwo li hã la me. Esia akpe ɖe mía ŋu míakpɔtɔ anɔ agbe mavɔ mɔ la dzi.—Mat. 7:13, 14.\nAudio Nu siwo woate ŋu aƒo ase ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA August 2016


GBE BUBU Amharic Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Danish Dutch Eŋlisi Eʋegbe Ga German Haitian Creole Hiligaynon Hungarian Igbo Indonesian Italian Korean Lithuanian Malagasy Myanmar Persian Polish Portuguese Quechua (Bolivia) Rarotongan Romanian Sepedi Setswana Slovak Slovenian Sranantongo Swahili Tsonga Turkish Ukrainian Urdu\nYesu fɔ ame etɔ̃ ya teti ɖe tsitre, eye wòto esia dzi ɖee fia be mɔkpɔkpɔ li na kukuawo. (Luka 7:11-17; 8:49-56; Yohanes 11:1-45) Hafi míate ŋu ase mɔkpɔkpɔ si li na kukuawo gɔme la, ele be míanya nu si tae amegbetɔwo kuna kple afi si ku dzɔ tso la gbã.\nNu Ka Tae Amegbetɔwo Dzea Dɔ Hekuna?\nEsime Yesu tsɔ amewo ƒe nu vɔ̃wo ke wo la, woƒe lãme sẽ. Le kpɔɖeŋu me, esime wotsɔ lãmetututɔ aɖe va Yesu gbɔ la, Yesu gblɔ be: “‘Kae bɔbɔ wu, be woagblɔ be: Wotsɔ wò nu vɔ̃wo ke loo, alo be woagblɔ be: Tso nàzɔ? Ke hã, ne mianyae be ŋusẽ le Amegbetɔvi la si be wòatsɔ nu vɔ̃wo ake le anyigba dzi . . .’ eya ta egblɔ na lãmetututɔa be: ‘Tso, tsɔ wò aba, eye nàyi aƒewò me.’” (Mateo 9:2-6) Nu vɔ̃e he dɔléle kple ku vae. Ame gbãtɔ Adam gbɔe míenyi nu vɔ̃ ƒe dome tsoe.—Luka 3:38; Romatɔwo 5:12.\nNu Ka Tae Yesu Ku Ðo?\nYesu mewɔ nu vɔ̃ kpɔ o. Eya ta medze be wòaku hafi o. Esi Yesu ku ɖe mía ta la, exe míaƒe nu vɔ̃wo ƒe fe. Egblɔ be “woakɔ [yeƒe ʋu] ɖe anyi le ame geɖewo ta hena nu vɔ̃wo ƒe tsɔtsɔke.”—Mateo 26:28.\nYesu gblɔ hã be: “Amegbetɔvi la va, menye be woasubɔ ye o, ke boŋ be yeasubɔ, eye yeatsɔ yeƒe luʋɔ ana wòanye tafe ɖe ame geɖewo ta.” (Mateo 20:28) Yesu yɔ fe si wòxe ɖe amewo ta la be “tafe,” elabena eɖe ame bubuwo tso ku me. Yesu gblɔ hã be: “Nye la, meva be woakpɔ agbe, eye be woakpɔe wòasɔ gbɔ.” (Yohanes 10:10) Hafi míate ŋu ase mɔkpɔkpɔ si li na kukuawo gɔme nyuie la, ele be míanya nɔnɔme si me wole fifia hã.\nEsi Yesu xɔlɔ̃ Lazaro ku la, Yesu gblɔ nu si dzɔna ɖe ame dzi ne eku. Egblɔ na eƒe nusrɔ̃lawo be: “‘Mía xɔlɔ̃ Lazaro le ɖiɖim ɖe eme, gake meyina [Betania], be maɖanyɔe tso alɔ̃ me.’ . . . Woawo wosusui be enɔ nu ƒom tso ale si woadɔ alɔ̃ aɖi ɖe emee ŋu. Eya ta Yesu ʋu eme na wo kɔtɛ azɔ be: ‘Lazaro ku.’” Eya ta Yesu na wòdze kɔtɛ be kukuawo le alɔ̃ dɔm, eye womenyaa nu siwo le edzi yim o.—Yohanes 11:1-14.\nYesu xɔlɔ̃ Lazaro ku ŋkeke enee nye ema hafi wòva fɔe ɖe tsitre. Ke hã, nuŋlɔɖi aɖeke mele Biblia me si gblɔ be Lazaro gblɔ nya aɖe tso nɔnɔme si me wònɔ le ŋkeke ene mawo me ŋu o. Esime Lazaro ku la, meganɔ agbe o, eye meganɔ naneke nyam hã o.—Nyagblɔla 9:5, 10; Yohanes 11:17-44.\nKukuawo agbɔ agbe, eye mɔkpɔkpɔ asu wo si be woanɔ agbe tegbee. Yesu gblɔ be: “Gaƒoƒo la gbɔna, esi me ame siwo katã le ŋkuɖodziyɔdowo me la ase [Yesu ƒe] gbe, eye woado go.”—Yohanes 5:28, 29.\nMɔkpɔkpɔ si nye be woafɔ ame kukuwo ɖe tsitre la nye Mawu ƒe lɔlɔ̃ɖeɖefia. Yesu gblɔ be: “Mawu lɔ̃ xexea ale gbegbe be wòtsɔ eƒe Tenuvi la na, bene ame sia ame si ɖenɛ fiana be yexɔ edzi se la nagatsrɔ̃ o, ke boŋ wòakpɔ agbe mavɔ.”—Yohanes 3:16; Nyaɖeɖefia 21:4, 5.\nKpɔ agbalẽ si nye Nuka Tututue Nye Biblia ƒe Nufiafia? * ƒe ta 6 hena nyatakaka bubuwo


Ɖevi sia tae medo gbe ɖa le, eye Yehowa na nusi mebiae la, va me nam.\n2 Korintotɔwo ๖:๑๘\neye manye Fofo na mi, eye miawo hã mianye vinyeŋutsuviwo kple vinyenyɔnuviwo, Aƒetɔ, ŋusẽkatãtɔ la gblɔe.“\nMihe nya ɖe asi, eye mitrɔ ɖe Yehowa ŋu! Migblɔ nɛ he; „Tsɔ vodadawo katã ke, eye wò dɔme neganyo, ekema míana nyitsu, siwo ŋugbe míedo, kple míaƒe nuyiwo la!\nLala vivivo ɖe wòdoa veve na dzi; ke didi, si va me la, agbeti wonye.\n Midzi ha na Mawu, midzi kafukafuha na eƒe ŋkɔ! Mita mɔ na amesi tso gbedzi gbɔna; Yehowae nye eŋkɔ, eye mitso aseye le eŋku me! Tsyuẽviwo fofo kple ʋɔnudrɔ̃la na ahosiwo nye Mawu le eƒe nɔƒe kɔkɔe la.\n Ke esi azãgbe la ɖo vo la, Mawu dɔ ye ŋuta Via ɖo ɖa, eye nyɔnua ɖe dzii, eye wodzii ɖe se la te, bene wòaxe fe ɖe amesiwo le sea te la ta, bene vinyenye la nasu mía si.\n Elabena ame alesi nu Mawu ƒe Gbɔgbɔ kplɔna la, woawo la mawuviwo wonye. Elabena miexa kluvigbɔgbɔ, bene miaganɔ vɔvɔ̃m o; ke vinyenyegbɔgbɔ la boŋ miexɔ, esi me miedo ɣli le be: Aba, Fofo! Gbɔgbɔ la ŋutɔ ɖia ɖase kpena ɖe míaƒe gbɔgbɔ la ŋu bena, mawuviwo míenye. Ke ne viwo míenye la, ekema domenyilawo hã míenye: Mawu ƒe domenyilawo kple Kristo ƒe hadomenyilawo, ne ele ale bena, miekpe fu kplii, bene mia ŋuti naka hã kplii.\n Ekpɔe, elabena wò ŋku le hiã kple nuxaxa ŋu, esiwò me wole; hiãtɔwo tsɔe de esi na wò; xɔnametɔ nènye ne tsyɔ̃eviwo. Ŋe abɔ na eme vɔ̃ɖi kple nuvɔ̃wɔla; ɖe àdi eƒe nu vɔ̃ɖi wɔwɔ, eye mãkpɔe oa? Yehowa enye fia tegbetegbe, dukɔwo tsrɔ̃ ɖa le eƒe anyigba dzi. Wò Yehowa, èɖo to hiãtɔwo ƒe didi, èli ke woƒe dzi, eye nèƒu wò to anyi, ne natso afia na tsyɔ̃eviwo kple hiãtɔwo, be amegbetɔ magaɖa ɖadzra le anyigba dzi azɔ o.


Alesi Amewo Ate Ŋu Ana Kpekpeɖeŋui\nNyɔ! | January 8, 2004\nGBE BUBU Albanian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse German Greek Hiligaynon Hungarian Igbo Iloko Indonesian Italian Japanese Korean Latvian Lithuanian Myanmar Norwegian Polish Portuguese Romanian Russian Sepedi Setswana Shona Sinhala Slovak Slovenian Spanish Swahili Swedish Tagalog Thai Turkish Ukrainian\nÐEWOHĨ ènya ame aɖe si le blanuiléle alo nu tramawo wɔwɔ ƒe dɔ lém. Nenye nenemae la, alekee nàte ŋu akpe ɖe eŋui? D. J. Jaffe, si nye Ðekawɔwɔ ƒe Habɔbɔ si Kpɔa Tagbɔdɔlélawo ƒe Nyawo Gbɔ me tɔ, ɖo aɖaŋu nyui sia be: “Mègabu amea abe dɔa ene o; ke boŋ lé fu dɔlélea gake nàlɔ̃ amea.”\nDzigbɔɖi kple lɔlɔ̃ nɔ nyɔnu aɖe si ŋkɔe nye Susanna si wòwɔe alea pɛpɛpɛ. Exɔlɔ̃ aɖe nɔ nu tramawo wɔwɔ ƒe dɔ lém. Susanna gblɔ be: “Ɣeaɖewoɣi la, mete ŋu nɔa gbɔnye kura o. Le esi teƒe be Susanna naɖe asi le eƒe nya me la, ewɔ numekuku srɔ̃ nu tso nu tramawo wɔwɔ ƒe dɔlélea ŋu. Susanna gblɔ be: “Azɔ menya alesi dɔlélea gblẽ nu le xɔ̃nyea ƒe agbenɔnɔ ŋui.” Susanna kpɔe be agbagbadzedze be yease nu gɔme na dɔnɔa ate ŋu ahe viɖe nyui aɖe vɛ. Egblɔ be: “Ate ŋu akpe ɖe ŋuwò be wò lɔlɔ̃ na ame si dze dɔa kple asixɔxɔ si nèdea eŋu la nanɔ dzidzim ɖe edzi.”\nNe amesi dze dɔa nye wò ƒometɔ la, kpekpeɖeŋu nana tso dzi blibo me le vevie. Mario, srɔ̃, Lucia—si ŋkɔ míeyɔ va yi le nyati siawo me—si nye nu tramawo wɔwɔ dɔ léla la, srɔ̃ nu sia do ŋgɔ. Egblɔ be: “Nusiwo kpe ɖe ŋunye le gɔmedzedzea mee nye srɔ̃nye kpɔkplɔ yi eƒe ɖɔkta gbɔ kple nusɔsrɔ̃ tso dɔ manyatalenu sia ŋu ale be mate ŋu anya nusi dze ŋgɔ mí la nyuie. Mía kple Lucia míeɖoa dze geɖe hã hetrɔna ɖe nɔnɔme ɖesiaɖe si do mo ɖa ŋu esi ɣeyiɣiawo va nɔ yiyim.”\nKristo Hamea ƒe Kpekpeɖeŋu\nBiblia xlɔ̃ nu Kristotɔwo katã be ‘woafa akɔ na dzikatsoƒoetɔwo’ eye be ‘woagbɔ dzi ɖi na amewo katã.’ (Tesalonikatɔwo I, 5:14) Aleke nàte ŋu awɔ esiae? Gbã la, ele vevie be nàse vovototo si le susumedɔléle kple gbɔgbɔmedɔléle gɔme. Le kpɔɖeŋu me, Biblia ŋlɔla Yakobo de dzesii be gbedodoɖa ate ŋu ana gbɔgbɔmedɔléla nahaya. (Yakobo 5:14, 15) Ke hã, Yesu gblɔ be amesiwo dze ŋutilãmedɔ la hiã na gbedala. (Mateo 9:12) Le nyateƒe me la, esɔ eye wòkpena ɖe ame ŋu be woado gbe ɖa na Yehowa tso nusianu si ŋu ame tsi dzi ɖo la ŋu, si me lãmesẽ hã le. (Psalmo 55:23; Filipitɔwo 4:6, 7) Gake Biblia megblɔ be gbɔgbɔmedɔwɔnawo dzidziɖedzi akpɔ dɔlénya siwo li egbea gbɔ o.\nEyata Kristotɔ senugɔmewo ƒoa asa na gbɔgblɔ be blanuiléla ŋutɔwo ƒe nuwɔna gbɔe woƒe dɔlélea tso. Nya siawo maɖe vi aɖeke o abe alesi Hiob ƒe akɔfala alakpatɔwo ƒe nyawo meɖe vi aɖeke o ene. (Hiob 8:1-6) Nyateƒeae nye be le go geɖe me la, blanuilélea maka ɖe eme o negbe ɖee woadae le kɔdzi hafi. Esia hiã ŋutɔ ne amea lé blanui vevie eye ɖewohĩ wòate ŋu awu eɖokui. Le go siawo me la, ele vevie be wòayi kɔdzi.\nKe hã, nu geɖe li si hati Kristotɔwo ate ŋu awɔ atsɔ ana kpekpeɖeŋui. Le nyateƒe me la, ebia dzigbɔɖi. Le kpɔɖeŋu me, Kristotɔwo ƒe dɔwɔna aɖewo magadzro seselelãme trama dɔ lélawo kura o. Nu tramawo wɔwɔ ƒe dɔléla aɖe si ŋkɔe nye Diane gblɔ be: “Ele sesẽm nam be makpɔ gome le subɔsubɔdɔa me. Enyea nu sesẽ be magblɔ nyanyui kple dzidzɔnya si le Biblia me la na amewo esime nyemele nyuie o eye dzi mele dzɔyem le ememe o.”\nBe nàte ŋu akpe ɖe amesiawo ŋu la, dze agbagba nanye veveseɖeamenula. (Korintotɔwo I, 10:24; Filipitɔwo 2:4) Dze agbagba nàbu nyawo ŋu abe alesi dɔnɔa bua woe ene tsɔ wu alesi nèbua woe. Mègadi tso dɔnɔa si be ele kokoko be wòawɔ nusiwo gbɔ eƒe ŋutetewo mate ŋu aɖo o. Carl, si blanuiléle le fu ɖem na, gblɔ be: “Ne wode bubu ŋunye togbɔ be nɔnɔme sia le ŋunye hã la, mesena le ɖokuinye me be bubu si nɔ ŋunye tsã la le ŋunye ɖom vivivi. Le xɔlɔ̃ tsitsi ʋɛ aɖewo ƒe kpekpeɖeŋu si me dzigbɔɖi le me la, mete ŋu tu ƒomedodo si le kplikplikpli wu ɖo kple Mawu eye mekpɔ dzidzɔ gã aɖe le kpekpe ɖe ame bubuwo ŋu be woawo hã nawɔe nenema me.”\nNe wokpe ɖe amesiwo dze dɔa ŋu la, woate ŋu akpɔ gbɔdzɔe tso woƒe fukpekpea me. Bu nyɔnu Kristotɔ aɖe si ŋkɔe nye Brenda, si nye nu tramawo wɔwɔ dɔléla ŋu kpɔ. Egblɔ be: “Xɔ̃nye siwo le hamea me la kpena ɖe ŋunye ŋutɔ eye wosea nu gɔme nam le nye blanuiléɣiwo eye womebuam be ɖe megbɔdzɔ le gbɔgbɔ me o. Wona mekplɔa wo ɖo yia gbeadzi ɣeaɖewoɣi eye meɖoa to wo ko alo léa zikpui nam le Fiaɖuƒe Akpata me ale be mate ŋu ava ne metsi megbe hã.”\nHamemegã lɔ̃ame senugɔmenamewo ƒe kpekpeɖeŋu ɖe vi na Cherie, si ŋu blanuiléledɔ le la ale gbegbe. Egblɔ be: “Ne hamemegãwo ka ɖe edzi nam be Yehowa lɔ̃m, xlẽ Mawu ƒe Nya, Biblia, ƒe akpa aɖewo nam, heƒo nu tso paradiso si ƒe tame Yehowa ɖo, si me ŋutifafa kple lãmesẽ anɔ ŋu nam, eye ne wodo gbe ɖa kplim—le telefon dzi gɔ̃ hã—la, mesena le ɖokuinye me be agbaa dzi ɖe kpɔtɔ. Menyae be Yehowa alo nɔvinyewo megblẽm ɖi o eye ema doa ŋusẽm.”\nÐikeke aɖeke mele eme o be to kpekpeɖeŋu ɖɔʋu nana dzi la, ƒometɔwo kple xɔlɔ̃wo ate ŋu awɔ akpa vevi aɖe le dɔnɔ aɖe ƒe nyonyo me. Lucia gblɔ be: “Ewɔ nam be menya alesi manɔ agbee azɔ. Mía kple srɔ̃nye míedze agbagba vevie to nusia me ɖekae, eye nuwo ka ɖe eme na mí wu.”\nAme geɖe siwo le ʋiʋlim le tagbɔdɔ vovovowo ŋu nyae be kametete kple dɔ dziŋɔ sia nye ɣeyiɣi didi aɖe ƒe nu. Ke hã, Biblia do ŋugbe be le Mawu ƒe xexeme yeyea me la, “duametɔ aɖeke magblɔ be, yele dɔ lém o.” (Yesaya 33:24) Dɔléle kple nuwɔame donuxaxaname siwo ɖea fu na ame geɖe egbea la nu ayi. Enye nusi doa dzidzɔ na ame nyateƒe be woade ŋugble le xexeme yeye aɖe si ƒe ŋugbe Mawu do si me dɔlélewo katã—tsɔ kpe ɖe seselelãme trama dɔwo ŋu—nu ayi tegbee le la ŋu. Biblia gblɔ be ɣemaɣi la, “konyifafa kple ɣlidodo kple veve” maganɔ anyi gbeɖegbeɖe o.—Nyaɖeɖefia 21:4.\nYesu gblɔ be amesiwo dze dɔ la hiã na gbedala.—MATEO 9:12\n[Nya si ɖe dzesi si le axa 13]\nBiblia do ŋugbe be le Mawu ƒe xexeme yeyea me la, “duametɔ aɖeke magblɔ be, yele dɔ lém o.”—YESAYA 33:24\nƉoe Ɖe Amewo Ɖoe Ɖe Amewo Alesi Amewo Ate Ŋu Ana Kpekpeɖeŋui\ng04 1/8 axa 12-13\nTenɔnɔ Ðe Seselelãme Trama Dɔwo Nu\nMɔkpɔkpɔ Si Li na Dɔnɔawo\nTHE BIBLE'S VIEWPOINT Ðe Dukɔwo Dome Nyagbɔkpɔmɔnuwo Ahe Ŋutifafa Va Xexeamea?\nAleke Mawɔ Azu Nuƒola Bibi?\nXexe si me Womedoa Vivi Ðe Ame Ŋu le O me Vava!\nNusi Vidzĩwo Hiã Hedina\nNusiwo Ðeviwo Hiã Nana Wo\nGbetikewo—Ðe Woate Ŋu Akpe Ðe Ŋuwòa?\nAti Kple Gbewo—Nu Vevi Siwo me Wokpɔa Atike Le\nDzidzedzekpɔkpɔ le Nɔnɔme Sesẽwo Gɔ̃ Hã Me\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo NYƆ! January 8, 2004\nƉoe Ɖe Amewo Ɖoe Ɖe Amewo NYƆ! January 8, 2004\nNYƆ! January 8, 2004